title: Barokin arkkitehtuuri

text: Barokkiarkkitehtuurin tavoitteena oli selkeiden ääriviivojen häivyttäminen, seinien jäsentely, koristelu ja muuttaminen usein liikettä kuvaaviksi ja kaareviksi. Julkisivun osista tehtiin kuperia ja koveria, ja ikkunoiden ja ovien päälle sijoitettiin erilaisin tavoin varustetut ja muokatut päätykolmiot tai puoliympyräkaaret. Kerroslistat profiloitiin ja kattolistat katkaistiin usein ikkunoiden kamanoilla. Myös kukkaköynnöskoristeita eli girlandeja, maljakkoja, uurnia, pottoja, S:n muotoisia voluuttoja, häränsilmiä ja kartusseja käytettiin koristeina. Rakennusten ulkoista julkisivua korostettiin rakennuksen muiden osien sijaan. Kipsi kullattiin ja puu maalattiin kallin marmorin näköiseksi.


title: Barokin arkkitehtuuri

text: Koristelussa noudatettiin kokonaisvaltaista mallia, kokonaistaideteoksen ajatusta. Arkkitehtuurin, kuvanveiston ja maalaustaiteen rajat hämärrettiin niin, että kaikki elementit sulautuivat yhteen. Veistoskoristelua käytettiin julkisivuissa runsaasti, ja moni ajan arkkitehti olikin myös kuvanveistäjä.


title: Barokin arkkitehtuuri

text: Barokkiarkkitehtuuri syntyi Roomassa 1600-luvun taitteessa kun paavit ja heidän sukulaisensa teettivät palatseja ja kirkkoja uusille sääntökunnille. Pietarinkirkkoa pidennettiin 1606–1626 barokkityylisellä fasadilla, jossa käytettiin barokille tyypillisiä kolossaalipylväitä. Pohjois-Italiaan pystytettiin useita huomattavia barokkirakennuksia 1600-luvun lopulla, kuten Guarino Guarinin Palazzo Carignano Torinoon. Italian tunnetuimpia barokkiarkketehteja olivat Carlo Maderno, Gian Lorenzo Bernini, Francesco Borromini ja Pietro da Cortona.


title: Barokin arkkitehtuuri

text: Kaupunkisuunnittelussa barokin tunnetuimpia esimerkkejä on Berninin suunnittelema Pietarinkirkon aukio. Siinä barokille tyypillistä on soikea pohjapiirros ja pylväiköt, sekä avoimien ja suljettujen tilojen vaihtelu.


title: Barokin arkkitehtuuri

text: Ranskassa barokki nousi suurimpaan loistoonsa kuningas Ludvig XIV:n kaudella. Kuningas muokkasi Versaillesin linnastaan loisteliaan barokkipalatsin, jossa maallinen barokkiarkkitehtuuri saavutti huippunsa. Versaillesin arkkitehtia Louis Le Vauta pidetään Ranskan hovibarokin isänä. Myös Ranskan ruhtinaat rakennuttivat ylellisiä barokkilinnoja, jotka jättivät kirkotkin varjoonsa. Kattoina suosittiin mahtavaa mansardikattoa, joka oli kerroksen tai kahdenkin korkuinen. Barokkipuutarhat muokattiin geometrisiksi kuvioiksi, ja puistoja halkoivat viivasuorat kujat.


title: Barokin arkkitehtuuri

text: Barokki alkoi väistyä Ranskassa Ludvig XIV:n kuoltua vuonna 1715, ja sen tilalle tuli kevyempi rokokoo, jota toisaalta voidaan pitää vain myöhäisbarokin muunnoksenakin.


title: Barokin arkkitehtuuri

text: Saksassa barokkiarkkitehtuuri saavutti myös suuren suosion Italian ja Ranskan jälkeen 1700-luvulla, kun lukemattomat pikkuruhtinaat alkoivat rakennuttaa vuodesta 1680 alkaen upeita linnoja ja puistoja oman asemansa merkiksi. Näistä tunnetuimpia ovat Schönbrunnin linna Wienissä, Berliinin kaupunkilinna sekä Ludwigsburgin linna Stuttgartin lähellä. Saksalaiseen barokkiin vaikutti etenkin italialainen arkkitehti Guarino Guarini. Itävallan huomattavimpia barokkiarkkitehteja olivat Johann Bernhard Fischer von Erlach (Wienin Karlskirche) ja Johann Lukas von Hildebrandt (Belvederen linnat Wienissä). Saksan tunnetuimpia barokkiarkkitehteja olivat muun muassa Asamin veljekset.


title: Barokin arkkitehtuuri

text: Espanjan ja Portugalin koristeellista barokkiarkkitehtuuria nimitetään "churrigueratyyliksi" arkkitehti José de Churrigueran (1650–1723) mukaan. Espanjan tunnetuimpia barokkirakennuksia on Granadan kartusiaaniluostarin sakaristo. Espanjalainen barokkityyli vaikutti Brasilian ja Meksikon barokkiarkkitehtuuriin, johon sekoittui siellä myös paikallisia perinteitä. Esimerkiksi Meksikon Pueblassa on kuutisenkymmentä barokkikirkkoa.


title: Barokin arkkitehtuuri

text: Englantilaisesta barokkiarkkitehtuurista tunnetaan Christopher Wrenin suunnittelema Lontoon St Paulin katedraali.


title: Barokin arkkitehtuuri

text: Alankomaiden nykyisen Belgian alueen tunnetuimpia barokkiarkkitehtuuria edustavia rakennuksia ovat Pieter Huyssensin Carolus Borromeus -kirkko Antwerpenissa ja Wensel Cobergherin Scherpenheuvelin kupolikirkko.


title: Barokin arkkitehtuuri

text: Pietarissa työskenteli 1700-luvulla monia italialaisia barokkiarkkitehteja, kuten Domenico Trezzini (Pietari–Paavalin katedraali) ja Bartolomeo Rastrelli (Talvipalatsi, Stroganovin palatsi ja Smolnan luostari).


title: Barokin arkkitehtuuri

text: Ruotsin barokkiarkkitehtuuri sai vaikutteita etenkin Ranskasta ja Alankomaista. Suomen arkkitehtuurissa barokkivaikutteita näkyi kartanolinnoissa, kuten Louhisaaressa (1655) ja Sarvilahdessa.


title: Kirkkojärvi (Parkano)

text: Kirkkojärvi on Pirkanmaalla Parkanossa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Kirkkojärvi on osa Vuorijoen valuma-aluetta.


title: Kirkkojärvi (Parkano)

text: Järven pituus on 2,0 kilometriä, leveys 700 metriä ja sen pinta-ala on 72 hehtaaria. Se sijaitsee Parkanon keskustassa. Vuorijoki on suurin joki, joka laskee järveen. Se tuo Vuorijärven vedet Kirkkojärveen. Muut ojat tuovat vettä keskustan pohjoispuolen- ja lounaispuolen soilta. Järven oma laskujoki Kirkkojoki on vain 850 metriä pitkä ja se yhtyy neljä kilometriä pitkään Viinikkajokeen 700 metriä ennen sen laskemista Parkanonjärveen.


title: Kirkkojärvi (Parkano)

text: Järvessä on kaksi järviallasta. Pääallas on 1,4 kilometriä pitkä ja 700 metriä leveä. Pienempi järviallas sijaitsee pääaltaan kaakkoispäässä noin 20 metriä leveä salmen erottamana. Sitä kutsutaan Pappilansalmeksi. Salmen yli kulkee valtatien 3 silta. Altaan pituus 500 metriä pitkä ja 140 metriä leveä. Kirkkojoki lähtee salmen eteläpäästä. Rantaviivan pituus on 5,8 kilometriä. Se on pääosin taajamaa, mutta pohjoisrannat ovat peltojen reunaa.


title: Kirkkojärvi (Parkano)

text: Järven nimi oli aiemmin "Kanajärvi". Parkanon kirkko, joka rakennettiin jo vuonna 1800, ei ole ollut heti alussa järven nimen perustana.


title: Carl Gottfried Seuerling

text: Carl Gottfried Seuerling (1727 Ortrand, Saksa – 14. toukokuuta 1795 Örebro, Ruotsi) oli saksalaissyntyinen näyttelijä ja teatterinjohtaja. Taiteellisen uransa hän teki pääasiassa Ruotsissa, mukaan luettuna uraauurtava kiertueteatteritoiminta valtakunnan itäisissä maakunnissa eli nykyisen Suomen alueella. Hänen johtamansa teatteriryhmä esitti ensi kertaa Suomessa useita teatteritaiteen klassikoita.


title: Carl Gottfried Seuerling

text: Carl Gottfried Seuerling syntyi pienessä Ortrandin kaupungissa nykyisen Brandenburgin osavaltion alueella. Hän oli mukana Pohjois-Saksaa kiertäneissä teatteriryhmissä 1750-luvulla. Seuerling asettui Ruotsiin vuoden 1760 tienoilla ja liittyi Peter Lindahlin seureeseen. Sittemmin Seuerling nai Lindahlin tyttären, näyttelijä Margaretha Lindahlin. Teatteriseurueen johtajana Seuerling aloitti vuonna 1768. Suomeen seurue suuntasi matkansa ensimmäisen kerran talvella 1767–1768. Aikakirjojen mukaan kiertue aloitettiin Turusta, missä teatteriryhmä esiintyi Uudellatorilla sijainneessa varastorakennuksessa. Kiertue jatkui Helsingin, Porvoon ja Loviisan kautta Venäjän puolelle Friedrichshafeniin eli nykyiseen Haminaan. Toisen kerran Seuerlingin seurue rantautui Turkuun ja Suomeen vuonna 1778.


title: Carl Gottfried Seuerling

text: Seuerlingin teatteriryhmä niitti mainetta koko Suomessa aina Oulua myöten. Ryhmä näytteli muun muassa Calderónin, Holbergin, Lessingin, Molièren, Racinen, Shakespearen ja Voltairen kirjoittamia näytelmiä. Mitään teatteritaloja Suomessa ei ollut, vaan kappaleet esitettiin hyvinkin vaatimattomissa puitteissa, ja kömmähdyksiä sattui tavan takaa.


title: Carl Gottfried Seuerling

text: Seuerling uudisti teatteria siten, että näyttämö jäi vain näyttelijöiden käyttöön, jolloin nuoret mieskatsojat eivät enää saaneet katsomopaikkaa näyttämöltä. Päinvastoin kuin useimmat kollegansa, Seuerling hallitsi taloudenpidon. Hän hankki vanhoilla päivillään talon Örebrosta. Näyttelijöihin ja teatteritoimintaan suhtauduttiin melko penseästi 1700-luvun Ruotsissa, mutta Seuerling onnistui hankkimaan itselleen arvostusta ja hän kuoli kunnioitettuna kansalaisena.


title: Carl Gottfried Seuerling

text: Carl Gottfried Seuerlingin ensimmäinen aviopuoliso oli kapteeni Henrik Heidensköldin tytär Maria Ekman, jonka ensimmäinen aviopuoliso puolestaan oli ollut kapteeni Peter Ekman. Maria Ekman oli Seuerlingia neljännesvuosisadan vanhempi. Seuerlingin toinen puoliso oli näyttelijä Margaretha Lindahl, joka oli Seuerlingia 19 vuotta nuorempi. Margaretha Lindahlin isä Peter Lindahl ja veli olivat niin ikään näyttelijöitä. Seuerlingilla oli lapset Carolina Fredrica (Höijer) (1769–1821), Carl Fredric Seuerling (1770–1831), Gustaf Wilhelm Seuerling (1771–), Gottfrid Ferdinand Seuerling (1775–1826), Augusta Sofia Seuerling (1776), Charlotta Albertina Seuerling (1777), Gustafva Margaretha (Gustafsson) (1780–1863), Charlotta Antoinetta Seuerling (1782–1828) ja Johan Petter Seuerling (1789–1799). Heistä näyttelijöinä työskentelivät Carolina Fredrica ja Gustaf Wilhelm.


title: Portsan pojat

text: Portsan pojat on Viljo Mäkisen pronssiveistos Turun VIII kaupunginosassa eli ”Portsassa”, osoitteessa Puutarhakatu 34.


title: Portsan pojat

text: Veistos kuvaa 1900-luvun alun juoksevia lyseolaispoikia. Tammikuun 14. päivänä 1972 paljastetun teoksen lahjoittivat Turun kaupungille Turun Työväen Säästöpankki ja sen entinen toimitusjohtaja Eero Nurmela. Pronssiveistoksen korkeus on 180 cm ja punagraniitista tehdyn jalustan 70 cm.


title: Tuomaskuoro

text: Tuomaskuoro (saksaksi Thomanerchor) on poikakuoro Leipzigissa, Saksassa. Kuoro perustettiin vuonna 1212, tehden siitä siten yhden vanhmimmista kuoroinstituutioista. Tällä hetkellä kuorossa laulaa 92 9-18 -vuotiasta poikaa. Tuomaskuorolaiset, saksaksi "Thomaner", asuvat sisäoppilaitoksessa, "Thomasalumnatissa", ja käyvät koulua "Thomasschule zu Leipzigissa", joka on painottunut kieliin ja musiikkiin. Kuoron kotikirkko on Leipzigin Tuomaskirkko, "Thomaskirche". Johann Sebastian Bach työskenteli tuomaskanttorina (kuoron johtajana) vuodesta 1723 vuoteen 1750. Nykyinen tuomaskanttori on Gotthold Schwarz.


title: Birthday (Katy Perryn kappale)

text: Birthday on yhdysvaltalaisen laulaja-lauluntekijä Katy Perryn kappale hänen neljänneltä, vuonna 2013 ilmestyneeltä "Prism"-studioalbumiltaan. Kappaleen sanoittivat Perry ja Bonnie McKee sekä tuotti Dr. Luke, Max Martin ja Cirkut. Kriitikot sekä Perry itse on vertaillut kappaletta Princeen ja Mariah Careyhyn. "Birthdayn" sanoituksien kaksimielisyydellä Perry antaa seksuaalisia viittauksia kaverin syntymäpäivän juhlintaan. Kappale lähetettiin CHR:ään ja rytmikkään musiikin radioihin "Prism"-albumin neljäntenä singlenä 21. huhtikuuta 2014.


title: Birthday (Katy Perryn kappale)

text: "Birthday" on julkaisunsa jälkeen saanut musiikkikriitikoilta pääosin positiivisia vastaanottoja, jotka yllättyivät kappaleen melodiasta, mutta kritisoivat puolestaan seksuaalisia viittauksia. "Prism"-albumin julkaisun jälkeen "Birthday" pääsi singlelistoille Etelä-Koreassa ja Ranskassa. Kun kappale oli julkaistu virallisena singlenä, se saavutti sijoituksia viidenkymmenen parhaan joukkoon Australiassa, Kanadassa ja Alankomaissa, samalla kun se sijoittui Yhdysvaltain Billboard Hot 100-listan 83. sijalle. Kappaleeseen liittyvä musiikkivideo julkaistiin 24. huhtikuuta 2014. Video on ensisijaisesti taltioitu piilokameroilla ja siinä Perry on viitenä erilaisena hahmona lukuisilla syntymäpäiväjuhlilla sekä juhlatilaisuuksissa. Kriitikot yllättyivät videon teemasta mutta kritisoivat hänen hahmokuvaansa.


title: John Boyega

text: John Boyega (s. 17. maaliskuuta 1992 Peckham, Lontoo, Englanti) on brittiläinen näyttelijä. Hänet tunnetaan muun muassa roolistaan elokuvassa "Attack the Block". Hän näyttelee Finniä "Tähtien sota" -elokuvasarjan jatko-osatrilogiassa.


title: Liisa Lääveri

text: Liisa Lääveri on suomalainen laulaja ja toimittaja, joka tunnetaan lastenmusiikin esittäjänä sekä pitkästä urastaan Yleisradiossa.


title: Liisa Lääveri

text: 1960-luvun puolivälissä Oulun tyttölyseota käynyt Lääveri otettiin laulajaksi oululaiseen Pomfells-nimiseen folkyhtyeeseen, jonka muut jäsenet olivat Matti Partanen ja Jouni Suistola. Yhtyeen esikuva oli amerikkalainen Peter, Paul and Mary.


title: Liisa Lääveri

text: Lääveri oli 1970-luvulla mukana lastenmusiikkiin ja kansanlauluihin erikoistuneissa lauluyhtyeissä Ykä, Matti ja Liisa sekä Ykä, Risto ja Liisa, joiden muut jäsenet olivat Yrjö Mattila, Risto Suurla ja Matti Kontio. Ykä, Matti ja Liisa levytti albumit "Jouten" (1971) ja "Kissapa Uu" (1977); Ykä, Risto, Liisa ja lapset teki albumin "Musabusa" (1974). Lääveri on mukana lukuisilla muillakin 1970- ja 1980-lukujen lastenmusiikkialbumeilla ja teki useita albumeja muun muassa Paroni Paakkunaisen kanssa.


title: Liisa Lääveri

text: Liisa Lääveri toimi pitkään Yleisradion toimittajana ensin Helsingissä ja vuodesta 1983 Oulu Radiossa, josta jäi eläkkeelle 2009. Helsingin-vuosinaan Lääveri juonsi muun muassa television Iltatähti-musiikkiohjelmaa sekä radion Rock-viikkoa ja Nuorten sävellahjaa.


title: Liisa Lääveri

text: Lääveri on toiminut 1980-luvulta alkaen oululaisten kehitysvammaisten musiikkiryhmä Estottomien ohjaajana. Vuonna 2003 hänet palkittiin näistä ansioista Nuorten ystävät ry:n mitalilla.


title: Liisa Lääveri

text: Liisa Lääveri esiintyy laulajana ainakin seuraavilla albumeilla:


title: Adam Driver

text: Adam Driver (s. 19. marraskuuta 1983 San Diego, Kalifornia, Yhdysvallat) on yhdysvaltalainen näyttelijä. Hänet tunnetaan muun muassa Adam Sacklerin roolistaan televisiosarjassa "Girls", jossa hän on näytellyt vuodesta 2012. Hän sai roolistaan Emmy-ehdokkuuden parhaasta sivuosasta komediasarjassa vuosina 2013, 2014 ja 2015. Hän näyttelee Kylo Reniä "Tähtien sodan" jatko-osatrilogiassa.


title: Adam Driver

text: Driver näytteli isä Francisco Garrpea Martin Scorsesen elokuvassa "Silence" (2016). Vuonna 2018 Driver näytteli etsivä Flip Zimmerman Spike Leen elokuvassa "BlacKkKlansman", josta hän sai parhaan miessivuosan Oscar-ehdokkuuden.


title: Oscar Isaac

text: Oscar Isaac (s. 9. maaliskuuta 1979 Guatemala) on yhdysvaltalainen näyttelijä. Hänet tunnetaan muun muassa rooleistaan elokuvissa "Inside Llewyn Davis", "Drive" ja "Robin Hood". Hän näyttelee Poe Dameronia "Tähtien sota" -elokuvasarjan jatko-osatrilogiassa. Vuonna 2016 hänet palkittiin parhaan miespääosan Golden Globella minisarjasta "Show Me a Hero".


title: Mestarien liigan loppuottelu 2014

text: Mestarien liigan loppuottelu 2014 oli pelattavan kauden 2013–2014 Mestarien liigan viimeinen ottelu, joka oli järjestykseltään Mestarien liigan 22. kausi ja Euroopan parhaiden joukkueiden kesken pelattavan jalkapallocupin 59. kausi. Loppuottelu pelattiin 24. toukokuuta 2014 Estádio da Luzilla Lissabonissa, Portugalissa, joka käytiin espanjalaisseurojen Real Madridin ja Atlético Madridin välillä. Koskaan aikaisemmin kilpailun historiassa loppuottelussa eivät olleet kohdanneet kaksi samasta kaupungista kotoisin olevaa joukkuetta.


title: Mestarien liigan loppuottelu 2014

text: Real Madrid voitti loppuottelun jatkoajan jälkeen numeroin 4–1, kun varsinaisella peliajalla päädyttiin 1–1-tasapeliin. Real Madridin maaleista jatkoajalla vastasivat Gareth Bale, Marcelo ja Cristiano Ronaldo, jonne joukkueen johdatti Sergio Ramosin aikaisemmin tekemä tasoitusosuma ottelun varsinaisen peliajan lisäajalla. Atlético Madridin ainokaisesta vastasi puolustaja Diego Godín. Voitolla Real Madrid varmisti seurahistoriansa kymmenennen ("la Décima") turnausvoittonsa. Aikaa edellisestä yhdeksännestä voitosta oli kulunut 12 vuotta.


title: Mestarien liigan loppuottelu 2014

text: Ottelun voittaja Real Madrid eteni vuoden 2014 UEFA Super Cupiin, jossa se kohtasi hallitsevan Eurooppa-liigan kauden 2013–2014 voittajan Sevillan, sekä myös vuoden 2014 seurajoukkueiden MM-kilpailuihin, jossa se aloitti pelaamisen turnauksen välieristä.


title: Mestarien liigan loppuottelu 2014

text: Lissabonissa sijaitseva Estádio da Luz valittiin loppuottelun tapahtumapaikaksi UEFA:n järjestelykomitean pitämässä kokouksessa 20. maaliskuuta 2012 Istanbulissa Turkissa. Se on toiminut vuodesta 2003 lähtien lissabonilaisseura Benfican kotinäyttämönä. Stadion uudelleenrakennettiin vuoden 2004 EM-kilpailuja varten ja sillä pelattiin muiden alkusarja- ja pudotuspeliotteluiden lisäksi turnauksen loppuottelu. Alkuperäinen stadion, mikä tunnettiin samalla nimellä, purettiin vuonna 2003 ja sillä pelattiin muun muassa vuoden 1992 Cup-voittajien cupin loppuottelu ja vuoden 1983 UEFA-cupin loppuottelun toinen osaottelu.


title: Mestarien liigan loppuottelu 2014

text: Viimeksi Euroopan cupin loppuottelu on pelattu Lissabonissa vuonna 1967 Estádio Nacionalilla. Kaupungissa pelattiin viimeksi vuoden 2005 UEFA-cupin loppuottelu, jota isännöi paikallisseura Sporting Clube de Portugalin kotistadion Estádio José Alvalade. Sporting oli onnistunut selvittämään tiensä kotistadionillaan pelattavaan loppuotteluun, jossa se kohtasi venäläisen TsSKA Moskovan. Ottelu päättyi moskovalaisseuran voitonjuhliin numeroin 3–1.


title: Mestarien liigan loppuottelu 2014

text: Loppuottelu pelattiin ensimmäistä kertaa kilpailun historiassa kahden samasta kaupungista tulevan joukkueen välillä. Tämä oli myös toinen kerta kilpailun historiassa, kun loppuottelussa kohtaavat kaksi espanjalaista joukkuetta, ensimmäinen espanjalaisten välinen loppuottelu pelattiin vuonna 2000 ja siinä kohtasivat Real Madrid ja Valencia. Neljä kertaa aikaisemmin kilpailun historiassa loppuottelussa ovat kohdanneet samaa maata edustaneet joukkueet, edellä mainitun lisäksi vuonna 2003 (Italia), 2008 (Englanti) ja 2013 (Saksa).


title: Mestarien liigan loppuottelu 2014

text: Real Madrid ylsi historialliseen 13. loppuottelupaikkaansa kaadettuaan välierissä saksalaisen Bayern Münchenin yhteismaalein 5–0. Joukkue on viimeksi pelannut loppuottelussa vuonna 2002, jolloin se varmisti yhdeksännen turnausvoittonsa ja tavoitteli nyt siis ennätyksellistä kymmenettä ("la Décima") pokaaliaan. Seuran aikaisemmat loppuottelupaikat ovat voitollisilta vuosilta 1956, 1957, 1958, 1959, 1960, 1966, 1998, 2000 ja 2002 ja tappiollisilta 1962, 1964 ja 1981. Kaikissa UEFA:n alaisissa kilpailuissa loppuottelu oli järjestykseltään seuran historian 17. (13 Euroopan cupissa/Mestarien liigassa, kaksi (2) Cup-voittajien cupissa ja kaksi (2) UEFA-cupissa). Real Madridin päävalmentajalle Carlo Ancelottille loppuottelu oli hänen valmentajauransa neljäs, aikaisemmat loppuottelupaikat tulivat hänen toimiessaan Milanin päävalmentajana, voitot vuosina 2003 ja 2007 sekä tappio vuonna 2005. Hän jakaa ennätyksen yhdessä Alex Fergusonin, Marcello Lippin ja Miguel Muñozin kanssa. Ancelotti sivusi kolmannella turnausvoitollaan edesmenneen Bob Paisleyn (1977, 1978 ja 1981) historiallista ennätystä. Hänestä tuli myös viides päävalmentaja, joka on voittanut kilpailun kahdessa eri seurassa, ennen häntä tähän ovat kyenneet Ernst Happel, Ottmar Hitzfeld, José Mourinho ja Jupp Heynckes.


title: Mestarien liigan loppuottelu 2014

text: Atlético Madridin loppuottelupaikka oli seuran historian ensimmäinen 40 vuoteen, jonka se saavutti voitettuaan englantilaisen Chelsean välierissä yhteismaalein 3–1. Aika loppuotteluiden välillä (40 vuotta) on pisin kilpailun historiassa, kun tätä ennen se oli hallussa italialaisseura Internazionalella, jonka odotus palkittiin 38 vuoden jälkeen (1972–2010). Atlético Madridin seura historian ensimmäinen loppuottelu vuonna 1974 päättyi pettymykseen, kun se hävisi Bayern Münchenille uusintaottelun jälkeen numeroin 0–4. Atlético Madrid on pelannut kolme (3) kertaa myös Cup-voittajien cupissa, voittaen vuonna 1962 ja häviten vuosina 1963 ja 1986, sekä kaksi (2) kertaa Eurooppa-liigan loppuottelussa vuosina 2010 ja 2012 voittaen niistä molemmat. Atlético Madridin päävalmentaja Diego Simeonesta olisi voinnut tulla kolmas ei-eurooppalainen valmentaja yhdessä maanmiestensä Luis Carniglian ja Helenio Herreran kanssa, joka on voittanut Euroopan cupin tai nykyisellä nimellään kulkevan Mestarien liigan. Mikäli joukkue olisi voittanut Mestarien liigan, se olisi liittynyt neljän muun seuran joukkoon Juventus, Ajax, Bayern München ja Chelsea, jotka ovat voittaneet kaikki kolme UEFA:n alaisuudessa järjestettyä pääkilpailua.


title: Mestarien liigan loppuottelu 2014

text: Aikaisemmin kilpailun historiassa on vain kertaalleen nähty madridilaisseurojen välinen yhteenotto, kun joukkueet kaudella 1958–1959 kohtasivat välierävaiheessa. Real Madrid voitti järjestetyn uusintaottelun Atlético Madridia vastaan numeroin 2–1, kun kaksiosainen ottelupari oli päättynyt tasalukemiin yhteismaalein 2–2. Kauden 2013–2014 aikana joukkueet ovat kohdanneet toisensa yhteensä neljä kertaa, joista kansallisessa sarjassa ensimmäisen kierroksen ottelu päättyi Atlético Madridin 1–0-vierasvoittoon ja toisella kierroksella pisteet jaettiin joukkueiden välillä 2–2-tasapelin jälkeen. Joukkueet kohtasivat myös Copa del Reyn välierissä, joissa Real Madrid vei nimiinsä molemmat osaottelut lukemin 3–0 ja 2–0 eli yhteismaalein 5–0.


title: Mestarien liigan loppuottelu 2014

text: "Huomio: Kaikissa tuloksissa on ilmoitettu loppuotteluun selvinneen joukkueen maalimäärä ensin."


title: Mestarien liigan loppuottelu 2014

text: Entinen Portugalin maajoukkuepelaaja Luís Figo, joka pääsi itse juhlimaan vuonna 2002 Real Madridissa pelatessaan Mestarien liigan voittoa, valittiin loppuottelun viralliseksi lähettilääksi.


title: Mestarien liigan loppuottelu 2014

text: UEFA julkaisi loppuottelun visuaalisen ilmeen 29. elokuuta 2013, samana päivänä suoritettiin myös turnauksen lohkoarvonnat.


title: Mestarien liigan loppuottelu 2014

text: Kansainvälinen lipunmyynti suurelle yleisölle oli avoinna 10.–21. maaliskuuta 2014. Lippuja myytiin neljässä eri hintakategoriassa: €390, €280, €160 ja €70.


title: Mestarien liigan loppuottelu 2014

text: Ainoa loppuottelusta pelikiellon takia poisjäänyt pelaaja oli Real Madridin keskikenttäpelaaja Xabi Alonso, jonka varoitustili täyttyi kolmannen varoituksen myötä välierien toisessa osaottelussa. Real Madrid esitti UEFA:lle valituksen baskipelaajan pelikiellon kumoamiseksi, mikä kuitenkin hylättiin. Myöhemmin ilmoitettiin, että myös Real Madridin portugalilaispuolustaja Pepe on hyvin todennäköisesti sivussa loppuottelusta loukkaantumisen takia.


title: Mestarien liigan loppuottelu 2014

text: Alankomaalainen Björn Kuipers nimettiin 7. toukokuuta 2014 loppuottelun erotuomariksi. Hän on aikaisemmin urallaan tuominnut muun muassa vuoden 2011 UEFA Super Cupin ja vuoden 2013 Eurooppa-liigan loppuottelun. Hänestä tuli neljäs alankomaalainen erotuomari, Leo Hornin (1957, 1962), Charles Corverin (1978) ja Dick Jolin (2001) jälkeen, joka on päässyt tuomitsemaan Euroopan cupin tai Mestarien liigan loppuottelun. Muut tuomaristoon kuuluvat jäsenet tulevat niin ikään Alankomaista, avustavina erotuomareina toimivat Sander van Roekel ja Erwin Zeinstra sekä lisätuomareina Pol van Boekel ja Richard Liesveld. Neljäntenä erotuomarina toimii turkkilainen Cüneyt Çakır.


title: Mestarien liigan loppuottelu 2014

text: Vierasjoukkueena pelannut Atlético Madrid kantoi pelipaidassaan seuran entisen pelaajan ja valmentajan Luis Aragonésin nimeä, joka menehtyi helmikuussa 2014. Molemmat madridilaisseurat pelasivat loppuottelussa kotiasuillaan, joita he käyttivät myös kansallisen sarjan kohtaamisissaan.


title: Mestarien liigan loppuottelu 2014

text: Ottelua oli ehditty pelata vain kahdeksan minuuttia, kun koko viikon puheenaiheena ollut Diego Costan pelikunto ei hoitotoimenpiteistä huolimatta kuitenkaan kestänyt ja Atlético Madrid oli jo pakotettu tekemään ensimmäinen pelaajavaihtonsa. Ottelun paras maalintekopaikka ensimmäisten 32 minuutin aikana avautui Real Madridin Gareth Balelle, joka ei kuitenkaan onnistunut tästä maalia viimeistelemään. Vain muutama minuutti myöhemmin toisessa päässä Diego Godínin voittama pääpallo löysi maalin perukoille Realin maalivahti Iker Casillasin hieman epäröidessä.


title: Mestarien liigan loppuottelu 2014

text: Ottelun toisella puoliajalla Real painosti raivokkaasti hakiessaan tasoitusosumaa Atléticon puolustaessa johtoasemaansa. Carlo Ancelotti lisäsi joukkueensa hyökkäystehoja tekemällä tuplavaihdon korvatessaan Fábio Coentrãon ja Sami Khediran Marcelolla ja Iscolla. Atlético vetäytyi entisestään toisen puoliajan lähestyttyä päätöstään ja Real ei onnistunut maalinteossa useista paikoista huolimatta. Pelattiin jo ottelun lisäajan kolmatta minuuttia, jota annettiin yhteensä viisi minuuttia, kun Luka Modrićin lähettämästä kulmapotkusta puolustaja Sergio Ramos onnistui puskemaan pallon maaliin. Ottelun varsinainen peliaika päättyi lukemiin 1–1, joka tiesi 30 minuutin jatkoaikaa.


title: Mestarien liigan loppuottelu 2014

text: Jatkoajalle lähdettäessä Atlético näytti joukkueista selvästi fyysisesti väsyneemmältä, eikä heillä ollut enää pelaajavaihtoja tehtävänä. Real jatkoi painostamistaan jatkoajalla ja otti ottelua yhä paremmin haltuunsa. Lopulta painostus tuotti tulosta, kun Ángel Di María pitkän juoksunsa päätteeksi murtautui läpi Atléticon puolustuksen ja laukoi kohti maalia, josta syntyneestä kimmokkeesta Bale viimeisteli päällään Realin 2–1-johtomaalin. Atléticon panostettua tämän jälkeen hyökkäykseen Real onnistui vielä maalinteossa kahteen otteeseen, kun ensin 118. peliminuutin kohdalla Marcelo lisäsi johdon 3–1 ja kaksi minuuttia myöhemmin Cristiano Ronaldo viimeisteli Gabin rikkeestä aiheutuneesta rangaistuspotkusta loppunumerot 4–1. Realin vielä juhliessa Ronaldon tekemää maalia, Raphaël Varane potkaisi pallon Atlético-valmentaja Diego Simeonelle, joka tulistui tästä ja ryntäsi kentälle. Tästä seuraksena Simeone ajettiin katsomoon punaisella kortilla ja Varane sai tilanteesta varoituksen.


title: Mestarien liigan loppuottelu 2014

text: Loppuottelu oli historian seitsemäs, jossa tarvittiin mennä jatkoajalle ratkaisun saamiseksi ja ensimmäinen, jossa voittaja saatiin selville tämän aikana (ilman rangaistuspotkukilpailua). Ottelu oli myös maalimäärältään toiseksi suurin kilpailun historiassa, kun vain vuoden 2005 loppuottelussa italialaisen Milanin ja englantilaisen Liverpoolin tehtiin enemmän maaleja (3–3). Maaliero voittajan ja häviäjän välillä oli lisäksi suurin sitten vuoden 1994 loppuottelun, jossa Milan kaatoi espanjalaisen Barcelonan numeroin 4–0.


title: Forever 21

text: Forever 21, muotoiltuna FOREVER 21 on yhdysvaltalainen kansainvälisesti toimiva pikamuoti-ketju. Ensimmäinen ketjun liike avattiin vuonna 1984 ja oli nimeltään FASHION 21 mutta ketju muutti nimensä myöhemmin, tosin alkuperäinen liike on edelleen alkuperäisellä nimellä.


title: Forever 21

text: Alun perin ketju myi vain naistenvaatteita, mutta nykyään se myy esimerkiksi lastenvaatteita, miestenvaatteita, meikkejä, kodin sisustusta sekä Plus-mallistoa josta löytyy suurempia kokoja.


title: Forever 21

text: FOREVER 21 liikkeitä löytyy ympäri maailmaa esimerkiksi Yhdysvalloista, Kanadasta, Japanista, Kiinasta, Intiasta, Saksasta, Espanjasta, sekä venäjältä.


title: Lentävä Siemen

text: Lentävä Siemen on suomalainen yhtye joka on tehnyt yhden pitkäsoiton Amigo-levymerkille.


title: Turbulenttinen kineettinen energia

text: Turbulenttinen kineettinen energia (TKE) kuvaa turbulenssiin liittyvää keskimääräistä liike-energiaa massayksikköä kohden. Turbulenssiin liittyvän hetkellisen liike-energian aikakeskiarvo on verrannollinen turbulenttisuuden voimakkuuteen, joten sen muutoksia tutkimalla voidaan havainnollistaa turbulenttisuuden vaihteluita. Liike-energian hetkellisen aikakeskiarvon muutokset saadaan selvitettyä TKE-yhtälöllä.


title: Turbulenttinen kineettinen energia

text: TKE-yhtälö ilmaisee turbulenssiin liittyvän hetkellisen liike-energian aikakeskiarvon muutosta tietyllä hetkellä. Tässä kohdassa TKE-yhtälöä tutkitaan ilmakehän rajakerroksen tapauksessa. Turbulenssin hetkellinen turbulenttinen kineettinen energia k on:


Turbulenttinen kineettinen energia


title: Turbulenttinen kineettinen energia

text: missä formula_2, formula_3 ja formula_4 ovat tuulen kolme komponenttia ja ' tarkoittaa turbulenttista poikkeamaa keskiarvosta (esim. 30 min).


title: Turbulenttinen kineettinen energia

text: Keskimääräinen turbulenttinen kineettinen energia saadaan laskemalla tuulikomponenttien varianssien summan puolikas:


title: Turbulenttinen kineettinen energia

text: Varsinainen TKE-yhtälö saadaan, kun määritellään keskimääräisen turbulenttisen kineettisen energian aikaderivaatta. Tällöin saadaan siis yhtälö, joka havainnollistaa turbulenttisuuden voimakkuuden muutoksia, esimerkiksi tuulen vaihteluita. Yhtälö on johdettavissa ilmakehän rajakerroksen liikeyhtälöistä, ja yksinkertaisuuden vuoksi tässä oletetaan:Nyt TKE-yhtälöksi saadaan:


title: Turbulenttinen kineettinen energia

text: missä formula_9 on ilmanpaine, formula_10 ilman tiheys ja formula_11 gravitaatiokiihtyvyys.


title: Turbulenttinen kineettinen energia

text: Vasemmalla puolella yhtälössä on keskimääräisen turbulenttisen kineettisen energian muutosnopeus, jonka suuruuteen vaikuttavat yhtälön oikealla puolella olevat termit. Näiden termien merkitys on:


title: Honkanummen kappelit

text:
Honkanummen kappelit ovat Helsingin seurakuntayhtymän Honkanummen hautausmaan siunauskappelit Vantaalla. Erik Bryggmanin suunnittelema rakennus on valmistunut vuonna 1955 ja se on vihitty käyttöön seuraavana vuonna. Bryggman voitti kappelin rakentamiseksi järjestetyn suunnittelukilpailun. Kappelien yhteydessä oleva krematorio rakennettiin vuonna 1991.
Rakennuksessa on kaksi erillistä kappelitilaa, joista pienessä kappelissa on 60 istumapaikkaa ja isossa kappelissa 120. Rakennuksessa on myös muun muassa uurnan luovutustila, krematorio ja vainajien säilytystilat. Kappelirakennus on suojeltu.


title: Eino Laakso

text: Eino Johannes Laakso (30. lokakuuta 1907 Tampere – 1981) oli suomalainen kommunisti, joka jatkosodan aikana oli mukana maanalaisessa vakoilu- ja sabotaasitoiminnassa. Hän oli yksi harvoista Neuvostoliiton lähettämistä desanteista, joka ei sodan aikana jäänyt kiinni. Laakso osallistui myös vuosina 1937–1939 Espanjan sisällissotaan.


title: Eino Laakso

text: Pispalan kaupunginosasta kotoisin olleen Laakson isä oli sisällissodan aikana toiminut ajomiehenä punakaartissa ja kuollut Raahen vankileirillä toukokuussa 1918. Hänen pojistaan kaikki viisi olivat mukana SKP:n toiminnassa. Einon lisäksi tunnetuin oli Arvi Laakso, joka sodan jälkeen toimi muun muassa Hämeen Yhteistyön päätoimittajana.


title: Eino Laakso

text: Ammatiltaan Laakso oli jalkinetyöläinen. Hän oli liittynyt nahka- ja kumityöväen ammattiosaston jäseneksi helmikuussa 1924. Etsivän keskuspoliisin arkistoissa Laakso esiintyy ensimmäistä kertaa syyskuussa 1929 työväen opintopiirin jäsenenä. Ensimmäinen raportti hänestä oli laadittu tammikuussa 1932, jolloin Laakson kerrottiin osallistuneen Suomen kommunistisen nuorisoliiton kokoukseen. Vuosina 1934–1935 hän oli vankien hyväksi toimineen Punainen Apu -järjestön puheenjohtajana, minkä jälkeen Laakso matkusti Moskovaan opiskelemaan Lenin-kouluun. Hänet tunnettiin myös innokkaana urheilumiehenä, joka muun muassa pelasi jalkapalloa Tampereen Kisatovereiden joukkueessa.


title: Eino Laakso

text: Huhtikuusta 1937 lähtien Laakso osallistui Espanjan sisällissotaan muiden Lenin-koulusta sotaan komennettujen oppilaiden joukossa. Salanimellä "Valter From" tunnettu Laakso sai aluksi luutnantin arvoisena komentoonsa sissiryhmän, joka suoritti tiedustelu- ja tuhoamistehtäviä kenraali Francon johtamien fasistien selustaan tuhoten siltoja, rautateitä ja voimalaitoksia. Laakso oli mukana ryhmässä, joka tuhosi muun muassa Turia-joen ylittävän sillan Albarracínin kaupungin lähistöllä. Sillan räjäyttäneeseen sissiryhmään kuului myös amerikansuomalainen runoilija William Aalto. Espanjassa sotakirjeenvaihtajana toimineen kirjailija Ernest Hemingwayn sanotaan käyttäneen uhkarohkeaa operaatiota esikuvana kuuluisalle romaanilleen "Kenelle kellot soivat".


title: Eino Laakso

text: Sissitoiminnan jälkeen Laakso siirtyi Kansainvälisiin prikaateihin kuuluneen 129. prikaatin ilmatorjuntaan, kunnes sairastui malariaan. Myöhemmin hän toimi Espanjan kommunistisen puolueen palveluksessa tarkistaen ulkomaalaisten vapaaehtoisten poliittisia taustoja.


title: Eino Laakso

text: Laakso palasi Suomeen helmikuussa 1939. Hänet pidätettiin heti saapumistaan seuraavana päivänä "valtiopetoksen valmistelusta epäiltynä" ja toimitettiin Tampereelle kuulusteluihin. Valpo epäili Laakson olleen koulutettavana Moskovassa vuosina 1935–1937, mutta hän väitti kuulustelijoille olleensa tuon ajan maatöissä Ranskassa. Espanjan sisällissotaan osallistumisesta poliisi ei löytänyt aihetta syyttää Laaksoa maanpetoksesta, mutta sen sijaan syytelistaan kerättiin useita kohtia hänen poliittisesta toiminnastaan. Laakson todettiin olleen muun muassa jäsenenä Suomen Sosialistisessa Työväenpuolueessa, työväen opintoyhdistyksessä sekä nahka- ja kumityöväen ammattiosastossa. Lisäksi hän oli ollut mukana kahden viranomaisten lakkauttaman urheiluseuran toiminnassa. Raskaimpana rikkeenä pidettiin kuitenkin sitä, että Laakso oli helmikuussa 1933 järjestänyt hautajaiset Tammisaaren pakkotyölaitoksen nälkälakossa kuolleelle Pauli Tuomirannalle. Lainsäädäntö ei kuitenkaan niiden perusteella mahdollistanut oikeudessa pitäviä syytetoimia.


title: Eino Laakso

text: Talvisodan sytyttyä Laakso piileskeli maan alla. Jatkosodan liikekannallepanon yhteydessä hänet vangittiin turvasäilöön ja komennettiin vangeista koottuun Osasto Pärmiin, josta hän syyskuussa 1941 loikkasi Neuvostoliiton puolelle. Sorokassa sijainneelta vankileiriltä Laakso siirrettiin desanttikoulutukseen Moskovan seudulle ja pudotettiin 13. kesäkuuta 1942 laskuvarjolla Kuruun yhdessä amerikansuomalaisen Roy Mäkelän kanssa, joka toimi radistina. Laakso majaili aluksi muun muassa Raholassa sijainneessa talossa, jossa asui paikallisten metsäkaartilaisten tukija.


title: Eino Laakso

text: Laakso ja Mäkelä avustivat tamperelaisia kommunistinuoria sabotaaseissa. Valpo arveli Pellervo Takatalon johtaman ryhmittymän toiminnan aktivoitumisen johtuneen juuri Laakson vaikutuksesta. Merkittävimmät iskut he tekivät 29.9.1942, jolloin Tampereella ja ympäristössä kirjattiin yhden yön aikana 11 sabotaasia, muun muassa muuntoaseman ja rautatien räjäytyksiä. Iskuihin arveltiin osallistuneen 14 vastarintaliikkeeseen kuulunutta työläisnuorta. Laakso onnistui välttelemään kiinnijäämistä jatkosodan päättymiseen syyskuuhun 1944 saakka. Hän tuli kuitenkin esille vasta toukokuussa 1945, kun sota Euroopassa oli päättynyt ja natsi-Saksa antautunut.


title: Eino Laakso

text: Lähimpänä paljastumista Laakso oli huhtikuussa 1944, kun poliisi pysäytti hänet Tampereella Viinikan kaupunginosassa yhdessä Roy Mäkelän kanssa. Virkavalta etsi Pirkkalassa surmatun suutarin Anton Wilhelm Lehtisen murhaajaa pysäyttämällä kulkijoita tiesululla. Kun poliisipartio ryhtyi selvittämään Laakson ja Mäkelän henkilöllisyyttä, laittoi Mäkelä käden taskuun ja siellä olleella aseellaan ampui asetta ulos vetämättä taskun läpi konstaapeli Adolf Vaittisen. Poliisin tutkiman suutarin ryöstömurhan kanssa ei Laaksolla ja Mäkelällä kuitenkaan ollut mitään tekemistä. Toisen version mukaan poliisit etsivät tiesululla juuri Mäkelää ja Laaksoa.


title: Eino Laakso

text: Välittömästi sodan jälkeen Laakso toimi Punaisen Valpon kuulustelijana. Hän vaikeni elämänsä loppuun saakka lähes kokonaan sekä Espanjan sisällissodan että jatkosodan aikaisesta toiminnastaan, eikä kertonut niistä esimerkiksi missään haastatteluissa. Hän ei myöskään milloinkaan puhunut ase- tai työtovereistaan nimeltä, vaan salasi heidän henkilöllisyytensä. Laakso ei halunnut edes oikoa muiden aikalaistensa muistelmia, joiden hän koki olleen virheellisiä.


title: HMCS Alberni

text: HMCS Alberni (viirinumero K103) oli Kanadan kuninkaallisen laivaston Flower-luokan korvetti toisessa maailmansodassa. Alus otettiin palvelukseen 4. helmikuuta 1941 ja se palveli Atlantilla suojaten saattueita. Se tuhoutui Saksan laivaston sukellusveneen "U-480" torpedoimana 21. elokuuta 1944.


title: HMCS Alberni

text: Alus tilattiin 14. helmikuuta 1940 Yarrow Limitediltä Esquimaltista Kanadasta. Sen köli laskettiin 29. huhtikuuta 1940 ja alus laskettiin vesille 22. elokuuta. Se otettiin valmistuttuaan palvelukseen 4. helmikuuta 1941.


title: HMCS Alberni

text: Alus liittyi Kanadan Atlantin laivastoon Halifaxissa huhtikuussa 1941. Se liitettiin toukokuussa vasta muodostettuun Newfoundlandin saattajaosastoon, jonka mukana se suojasi aina toukokuuhun 1942 saakka Pohjois-Atlantin saattueita matkan läntisellä osalla. Alus osallistui saattueen SC42 suojaamiseen syyskuussa 1941.


title: HMCS Alberni

text: Alus pelasti "HMCS Assiniboinen" kanssa 3. toukokuuta 1942 47 Saksan laivaston sukellusveneen "U-455" torpedoiman brittiläisen tankkerin "British Workmanin" eloonjäänyttä. Satamaan palattuaan "Alberni" siirrettiin kattiloiden vaihtoon telakalle, josta se palasi vasta kesäkuussa.


title: HMCS Alberni

text: Alus oli lokakuusta 1942 helmikuuhun 1943 Pohjois-Afrikan maihinnousussa suojaten saattueita Gibraltarin ja Britteinsaarten välillä. Alus pelasti 27. lokakuuta 1942 12 eloonjäänyttä amerikkalaiselta tankkerilta "Gurney E. Newliniltä", jonka Saksan laivaston sukellusvene "U-436" oli torpedoinut. Tankkerin upotti vuorokautta myöhemmin "U-606". Samana päivänä "Alberni" pelasti "HMCS Ville de Quebecin" kanssa 81 eloonjäänyttä "U-436:n" upottamalta brittiläiseltä valaanpyyntialukselta "Sourabayalta".


title: HMCS Alberni

text: "Alberni" palasi operaatio Torchiin maaliskuussa 1943 kuuluen hetken aikaa läntiseen saattajaosastoon ennen liittymistään Quebecin osastoon. Seuranneet viisi kuukautta alus suojasi Quebecin ja Labradorin välisiä saattueita. Oltuaan huollon jälkeen Bermudalla koulutettavana alus liittyi Britannian kuninkaalliseen laivastoon saattajaryhmä 4:n johtoaluksena. Huhtikuussa 1944 alus liitettiin läntisen reitin alaisuuteen Normandian maihinnousuun.


title: HMCS Alberni

text: Alus suojasi 21. elokuuta 1944 saattuetta noin 25 merimailia kaakkoon Isle of Wightin St. Cetherinen niemestä, kun kello 11:45 Hans-Joachim Försterin komentama sukellusvene "U-480" torpedoi "Albernin" Englannin kanaalissa. Aluksen upotessa menetti henkensä 59 miehistönjäsentä ja moottoritorpedoveneet pelastivat 31.


title: HMCS Alberni

text: Aluksenpäällikköinä olivat:


title: Daisy Ridley

text: Daisy Jazz Isobel Ridley (s. 10. huhtikuuta 1992 Westminster, Lontoo, Englanti) on brittiläinen näyttelijä, joka näyttelee Reytä "Tähtien sodan" jatko-osatrilogiassa.


title: Daisy Ridley

text: Ridley on aiemmin näytellyt muun muassa televisiosarjoissa "Hiljainen todistaja", "Mr Selfridge" ja "Sairaalaelämää".


title: Ioninvaihtokromatografia

text: Ioninvaihtokromatografia on kromatografinen erotusmenetelmä, joka perustuu ioninvaihtoon eli varautuneiden ionien sähköstaattisiin vuorovaikutukseen varautuneen paikallaan pysyvän faasin eli statiönäärifaasin kanssa. Ioninvaihtokromatografia on usein käytetty menetelmä sekä orgaanisessa että epäorgaanisessa analytiikassa.


title: Ioninvaihtokromatografia

text: Ioninvaihtokromatografiassa tutkittavat yhdisteet ovat ioneita tai helposti ionisoitavissa olevia yhdisteitä. Tutkittava analyytti liuotetaan joko veteen tai orgaaniseen liuottimeen ja liuotin toimii myös liikkuvana faasina eli eluenttina. Ioninvaihtokromatografiassa eri yhdisteiden erottuminen toisistaan perustuu siihen, että stationäärifaasi on joko positiivisesti tai negatiivisesti varautunut. Analyytissä olevat ionit vuorovaikuttavat stationäärifaasin kanssa eri tavoin. Stationäärin kanssa samanmerkkisen varauksen omaavat ionit hylkivät stationäärifaasia ja liikkuvat kromatografiakolonnin läpi nopeammin kuin erimerkkiset varaukset ja niiden retentioaika on lyhyempi.


title: Ioninvaihtokromatografia

text: Ionin varauksen lisäksi erottumiseen vaikuttavat useat muutkin tekijät. Näitä ovat muun muassa ionin koko, lämpötila. liuoksen ionivahvuus, virtausnopeus kromatografiakolonnissa ja eluentin pH-arvo. Ionivahvuudella, lämpötilalla ja pH:lla on suuri vaikutus. Esimerkiksi proteiinianalytiikassa pienikin pH:n muutos voi aiheuttaa muutoksen proteiinin kokonaisvarauksessa ja täten muuttaa proteiinin vuorovaikutuksia stationäärifaasin kanssa. Tämä johtaa retentioajan muuttumiseen. Olosuhteita muuttamalla voidaan ioninvaihtokromatografialla saada erotetuksi toisistaan kemiallisesti ja varaukseltaan hyvin toistensa kanssa samankaltaisia yhdisteitä.


title: Ioninvaihtokromatografia

text: Ioninvaihtokromatografi koostuu tyypillisesti putkesta, joka täytetään täytemateriaalilla. Putkea kutsutaan kolonniksi ja täytemateriaali voi olla styreenin ja divinyylibentseenin kopolymeeriä, jota on muokattu. Muokkauksessa polymeeriin liitetään tyypillisesti joko vahvasti happamia sulfonihapporyhmiä tai heikompia karboksyylihappoja, jolloin saadaan positiivisiin ioneihin voimakkaammin sitoutuvia kationinvaihtokolonneja tai vahvasti emäksisiä tetraalkyyliammoniumryhmiä tai heikommin emäksisiä aminoryhmiä, jolloin saadaan anioninvaihtokolonneja. Proteiinianalytiikassa käytetään useimmiten selluloosa- tai dekstraanipohjaisia hartseja. Erityisesti bioprosessitekniikassa ioninvaihtokromatografeissa käytetään kolonnien sijasta käytetään ioninvaihtokalvoja, jotka mahdollistavat suurten virtausnopeuksien käytön ja ovat helpommin steriloitavissa analyysien jälkeen.


title: Ioninvaihtokromatografia

text: Ioninvaihtokromatografiassa kromatografin läpi lasketaan ensin eluenttia ja tämän jälkeen laitteeseen applikoidaan näyte. Näytteen ajon jälkeen kromatografiakolonni puhdistetaan ja tämän tapahtuu tyypillisimmin kasvattamalla eluentin ionivahvuutta. Usein käytetty tekniikka ioninvaihtokromatografiassa on niin sanottu gradienttieluutio, jossa eluentin ionivahvuutta kasvatetaan vähitelleen kromatografiaprosessin edetessä.


title: Ioninvaihtokromatografia

text: Ioninvaihtokromatografian sovellutuskohteita ovat erityisesti bioprosessiteioolisuudessa proteiinien, peptidien, aminohappojen, nukleotidien ja sokerien johdannaisten erottaminen toisistaan. Tekniikkaa voidaan käyttää myös muiden orgaanisten yhdisteiden kuin makromolekyylien analyysiin ja myös epäorgaanisessa analyysissä.


title: Juicen kirjasto

text: Juicen kirjasto on Tampereella toimiva kirjasto ja kulttuurikeskus. Se perustettiin vuonna 2011. Se sijaitsee Tampereella Pellavantorin laidalla, Tampellan kaupunginosassa. Kirjastossa on Juice Leskisen kotikirjasto, kaikkiaan noin 2 300 teosta. Reino & Aino Kotikenkä Oy osti kirjaston perikunnalta ja lahjoitti sen vuonna 2009 taiteilijan toiveen mukaisesti Viola-kotiyhdistys ry:lle.


title: Juicen kirjasto

text: Kirjastossa järjestetään kuukausittain kulttuuritilaisuuksia, joiden tarkoituksena on paitsi tehdä taiteilijan kirjallista työtä tunnetuksi, myös edistää yleisesti suomen kieltä ja kirjallisuutta. Kirjastoa voi myös vuokrata kokouksiin ja yksityistilaisuuksiin. Kirjastossa toimii sen aukioloaikoina myös kahvila anniskeluoikeuksin.


title: Major League Baseball -kausi 1936

text: Major League Baseball -kauden 1936 päätteeksi pelatussa World Series -ottelusarjassa kohtasivat New York Yankees ja New York Giants. Neljäs MLB:n All-Star -ottelu pelattiin Braves Fieldilla, Bostonissa, Massachusettsissa 7. heinäkuuta 1936. NL voitti juoksuin 4–3. Voitto oli National Leaguelle ensimmäinen.


title: Khersonesos (Krim)

text: Khersonesos () tai Tauris (), keskiajalla Kherson (; myös "Herson"), oli antiikin aikainen kaupunki Tauriassa tai "Taurien Khersonesoksella" eli nykyisellä Krimin niemimaalla.


title: Khersonesos (Krim)

text: Muinainen Khersonesos sijaitsi nykyisen Sevastopolin alueella ja oli Krimin kallioilla, jota rajoitti idästä Karantinin lahti ja lännessä rannan myötäisesti Pesotsnajan lahdella. Khersonesoksen perustivat kreikkalaiset 400 eaa. He olivat kotoisin Herakleia Pontikesta.


title: Khersonesos (Krim)

text: Keskiajalla puolustusjärjestelmä muodostui mahtavasta linnanmuurista, joka kiersi kaupungin ympäri myös meren rannalla. Muurien pituus oli 2,9 – 3,5 km ja paksuus 4 m. Siinä oli 32 avointa tornia, 7 tykinpaikkaa ja 6 porttia. Muurien korkeus oli 8-10 m ja tornien korkeus 10-12 m. Alin ulkomuuri oli tehty suurista ja huolellisesti asetetuista savikiviharkoista. Ylempänä oli pienempiä kiviä muurattuna toisiinsa kiinni.


title: Rusien–Bysantin sota (988)

text: Rusien–Bysantin sota vuonna (Khersonesosin valtaus) Kiovan suuriruhtinas Vladimir Suuren sotajoukot piirittivät ja valloittivat kreikkalaisen Khersonesosin kaupungin Krimillä vuonna 988.


title: Rusien–Bysantin sota (988)

text: Muinaisvenäläisissä kronikoissa mainitaan usein Khersonesoksen valtaus ja sen seurauksena Kiovan Rusin valtakunnan siirtyminen ortodoksiseen uskoon. Yleensä näissä kronikoissa itse taistelu on sivuasia, mutta sitäkin tärkeämpi on pakanakansan muuttuminen kristityksi kansaksi. Khersonesoksen sotaan vuonna 988 liittyy myös Vladimir Suuren ja Bysantin prinsessan Anna Porfyrogenitan avioliitto. Bysantin keisari Basileios II vaati Vladimiria ottamaan kristillisen kasteen, jotta he pystyivät menemään naimisiin. Annan ansioksi lasketaan se, että Kiovan Venäjän ruhtinas Vladimir Suuri otti kristillisen kasteen mennäkseen naimisiin Bysantin keisarin sisaren kanssa.


title: Rusien–Bysantin sota (988)

text: Khersonesoksen antautuminen mainitaan enimmäkseen vain muinaisvenäläisissä lähteissä sekä pienenä mainintana bysanttilaisen historioitsija Leon Diakonoksen tekstissä.


title: Rusien–Bysantin sota (988)

text: Rusien ja Bysantin sota 970-971 jätti Bysantin keisarikunnan ja Rusin valtakunnan välille vihamieliset suhteet. Kun ruhtinas Svjatoslav kuoli petsenegien hyökkäyksessä Dneprin putouksilla vuonna 972, niin Rusin valtakunnassa alkoi armoton valtataistelu Svjatoslavin poikien välillä. Valtataistelut voitti ruhtinas Vladimir Suuri vuonna 978, jonka jälkeen hän rupesi tekemään sotaretkiä naapurikansoja vastaan.


title: Rusien–Bysantin sota (988)

text: Vahvistaakseen valtaansa Kiovan suuriruhtinas harkitsi yhden uskonnon ottamista koko Kiovan Venäjän valtionuskonnoksi. Hän valitsi ortodoksisen uskon. Nestorin kronikan mukaan Vladimir päätti vuonna 988 ottaa kasteen kreikkalaisessa Khersonesosissa Krimillä, minkä vuoksi kaupungin valtaus ja siellä tapahtuneet ihmeet kerrotaan asiayhteyteen sopivalla uskonnollisella tavalla.


title: Rusien–Bysantin sota (988)

text: Bysantin valtakunnan keisarina oli vuodesta 976 lähtien ollut nuori Basileios II, joka oli hallituskautensa alusta lähtien ollut vaikeuksissa häviten bulgaareille sodissa sekä omien sotapäälliköidensä kapinoinnin takia. Ensin häntä vastaan asettui Itäisen Armeijan komentaja Bardas Skleros. Häntä vastaan keisari lähetti 978 entisen kapinallisen Bardas Fokas nuoremman, joka oli sotajoukkojen suosikki. Bardas Fokas nuorempi voitti taistelut ja julisti itsensä keisariksi vuonna 987. Vuoden 988 alussa kapinallisten sotajoukot olivat jo lähestymässä Bysantin pääkaupunkia Konstantinopolia, josta heidät erotti enää Bosporinsalmi. Samaan aikaan bulgarialaiset ryöstelivät Bysanttia lännessä (syyrialaisen historioitsijan 1000-luvulta Jahja Antikiolaisen mukaan).


title: Rusien–Bysantin sota (988)

text:
Vuosina 987–988 Bysantin keisari Basileios II oli vaikeuksissa, kun ylimyssuvut kapinoivat häntä vastaan.
Ratkaiseva muutos tapahtui vuonna 988, kun Kiovan Rusjin ruhtinas Vladimir Suuri lähetti Bysantin keisari Basileiokselle 6 000 varjagia avuksi taistelussa kapinajohtaja Bardas Fokas nuorempaa vastaan. Joukot saapuivat talvella 987–988, ja heistä muodostettiin silloin luultavasti ensimmäistä kertaa pysyvä palkkasoturiyksikkö seuraamaan keisaria. Niistä muodostettiin Bysantin keisarin uskollinen ja kovamaineinen varjagikaarti. Vladimir oli halunnut päästä eroon näistä miehistä, koska he olivat olleet tyytymättömiä maksamattomien palkkojen takia.
Khrysopoliksessa varjagit yllättivät juhlimassa olleet kapinalliset, tappoivat heistä monta ja ajoivat loput pakoon. Huhtikuussa 989 varjagit auttoivat Basileiosta kukistamaan Fokaksen alaisen Delfinaksen Skutarissa, ja 13. huhtikuuta 989 Fokas lyötiin Abydoksen taistelussa ja tapettiin. Vladimir kääntyi kristinuskoon ja otti bysanttilaisen prinsessan Annan vaimokseen.


title: Rusien–Bysantin sota (988)

text:
Jahja Antikiolainen kirjoitti tapahtumista seuraavasti:
”Keisari Basileios oli hyvin huolissaan Bardas Fokasin sotavoimien mahdista ja sen voittaessa keisarin joukot. Ne ryöstelivät keisarin omaisuutta, jonka vuoksi keisarin oli pakko lähettää avunpyyntö rusien keisarille, joka oli Basileioksen vihollinen. Niin rusien keisari suostui avunpyyntöön. He tekivät keskinäisen avunantosopimuksen ja Basileios antoi rusien keisarille sisarensa Anna Porfyrogenitan vaimoksi. Ehtona oli se, että Vladimir ottaisi kasteen ja sen jälkeen kasteen otti koko hänen valtakuntansa väki, joka on hyvin suuri. Siihen aikaan ruseilla ei ollut minkäänlaisia lakeja eivätkä he tunnustaneet mitään uskontoa. Ja keisari Basileios lähetti ruseille sen jälkeen metropoliittoja ja piispoja. Ja he kastoivat keisarin sekä kaikki hänen alamaisensa ja lähettivät hänelle sisarensa vaimoksi. Ja hän rakensi monia kirkkoja rusien maassa. Ja kun heidän avioliittonsa oli solmittu, niin silloin saapui rusien sotajoukot ja liittyivät kreikkalaisten sotajoukkoihin, jotka olivat keisari Basileioksella. Niin he lähtivät yhdessä sotaan Bardas Fokasta vastaan meritse ja maitse kohti Krisopolia. Ja he voittivat yhdessä Fokasin…”


title: Rusien–Bysantin sota (988)

text:
Rusien sotajoukkojen avun määrästä Bysantille kertoi armenialainen historioitsija Stepanos Taronatsi, joka oli ruhtinas Vladimir Suuren aikalainen. Hän mainitsi 6 000 soturin joukosta. Jahjan mukaan rusien ja kreikkalaisten yhdistynyt armeija voitti Bardas Fokasin armeijan Krisopolin luona (Bosporinsalmen Aasian puolella) vuoden 988 lopulla. 13.4. 989 liittolaiset hyökkäsivät Abidosiin ja tappoivat Fokasin.
Jahja Antiokialainen kertoo rusien taistelleen Bysantin armeijan joukoissa Pohjois-Syyriassa vielä vuonna 999. Näiden tapahtumien vuoksi on oletettavissa että rusien ja bysanttilaisten liitto oli solmittu viimeistään syksyllä 988, minkä jälkeen rusien joukot taistelivat Bysantin armeijassa ainakin 1000-luvun alkuun asti. Itäisten lähteiden mukaan liiton solmimista helpotti se, että ruhtinas Vladimir otti kristillisen kasteen ja Bysantin keisari Basileios II antoi sisarensa Annan vaimoksi Vladimir Suurelle.


title: Rusien–Bysantin sota (988)

text:
Kiovan suuriruhtinas Vladimir Suuren sotaretki ja todellinen ajankohta kreikkalaiseen Khersonesosin kaupunkiin Krimille ovat jonkin verran epäselviä. Nestorin kronikka mainitsee sen tapahtuneen kevät-kesä 988, joka myös itäisten lähteiden mukaan voisi pitää paikkansa, koska sen jälkeen tehtiin Rusien ja Bysantin välinen liittosopimus.
Toisaalta bysanttilainen historioitsija Leon Diakonos ainoana kreikkalaisena mainitsee ”Taurian skyyttien” vallanneen Khersonesoksen. Hän mainitsi sen liittyvän komeettaan, joka näkyi heinä-elokuussa 989. Jakovin Elämä-kronikka kertoi: ”Toisena kesänä kristityn kasteen ottamisesta kävi putouksilla ja kolmantena kesänä Khersonesosin valloitti”. Eli sen mukaan kaupunki valloitettiin vuonna 989.


title: Rusien–Bysantin sota (988)

text:
Tästä tulisi kysymykseksi se, miten Vladimir olisi voinut tehdä sopimuksen Bysantin kanssa, jos hän samanaikaisesti piiritti heidän kaupunkiaan. Historioitsijoilla on eri teorioita Vladimirin sotaretkestä Khersonesosiin. Suosituimman teorian mukaan Bysantti sai 6 000 soturin sotajoukon, mutta ei ruvennut täyttämään omaa velvoitettaan eli antaa Bysantin keisarin sisar barbaarille, joka ei ollut ottanut Bysantin ortodoksikirkon kastetta. Khersonesosin valtaus sekä uhkaus tulla myös Konstantinopoliin pakottivat Basileios II suostumaan ”Taurian skyyttien” vaatimuksiin. Toisen teorian mukaan, kaupunki oli liittoutunut kapinallinen Bardas Fokas nuoremman kanssa, minkä vuoksi Vladimir Suuri hyökkäsi sinne Basileios II liittolaisena.
Eri keskiaikaisten lähteiden mukaan Khersonesosin piiritys kesti 6-9 kuukautta, mikä antaisi olettaa, että piiritys olisi alkanut syksyllä 988. Basileios II olisi jo saanut 6 000 soturin apujoukot siihen mennessä ja piiritys olisi päättynyt kesällä 989.


title: Rusien–Bysantin sota (988)

text:
Muinainen Khersonesos sijaitsi nykyisen Sevastopolin alueella ja oli Krimin kallioilla, jota rajoitti idästä Karantinin lahti ja lännessä rannan myötäisesti Pesotsnajan lahdella. Khersonesoksen perustivat kreikkalaiset 400 eaa. He olivat kotoisin Herakleia Pontikesta.
Keskiajalla puolustusjärjestelmä muodostui mahtavasta linnanmuurista, joka kiersi kaupungin ympäri myös meren rannalla. Muurien pituus oli 2,9 – 3,5 km ja paksuus 4 m. Siinä oli 32 avointa tornia, 7 tykinpaikkaa ja 6 porttia. Muurien korkeus oli 8-10 m ja tornien korkeus 10-12 m. Alin ulkomuuri oli tehty suurista ja huolellisesti asetetuista savikiviharkoista. Ylempänä oli pienempiä kiviä muurattuna toisiinsa kiinni.


title: Rusien–Bysantin sota (988)

text: Kaikkein vaikeimmin puolustettavissa olevassa eteläosassa (kaukana merestä) oli päämuurin edessä matalampi apupuolutusmuuri, joka vaikeutti pääsyä päämuurille. Pesochnajan lahdesta länteen on Streletskin lahti, jonne historioitsijoiden mukaan Vladimir Suuri toi sotajoukkonsa.


title: Rusien–Bysantin sota (988)

text: Kaikkein vanhin säilynyt muinaisvenäläinen kertomus Nestorin kronikka kertoo seuraavasti Khersonesoksen piirityksestä ja valloituksesta:


title: Rusien–Bysantin sota (988)

text: «Vuonna 6496 (988) Vladimir lähti sotajoukkoineen valtaamaan kreikkalaisen Khersonesoksen kaupunkia ja kaupunkilaiset sulkeutuivat sinne. Ja Vladimir jäi kaupungin tuolle puolen, lähelle satamaa, nuolenkantaman päähän kaupungista ja kaupunkilaiset pitivät sitkeästi puoliaan.


title: Rusien–Bysantin sota (988)

text: Vladimir piiritti kaupunkia. Kaupunkilaisten voimat alkoivat ehtyä ja Vladimir sanoi heille: ”Ellette antaudu, jatkan piiritystä vielä kolme vuotta.” Kaupunkilaiset eivät totelleet häntä. Vladimir varusti joukkonsa taisteluun ja käski, että kaupungin muurien juurelle oli rakennettava maavalli. Ja sotilaiden rakentaessa vallia Khersonesoksen asukkaat kaivoivat tunnelin kaupungin muurien alitse ja veivät soturien kaivaman mullan kaupunkiinsa ja kokosivat sen kukkulaksi keskelle kaupunkia. Soturit kaivoivat entistä enemmän ja Vladimir jatkoi piiritystä.


title: Rusien–Bysantin sota (988)

text: Niin muuan khersonesosilainen nimeltään Anastasios ampui nuolen, johon hän oli kirjoittanut: Vesi johdetaan lähteistä, jotka ovat selkäsi takana idän suunnalla. Kaiva ne esiin ja katkaise veden tulo. Saatuaan kuulla viestistä Vladimir kohotti katseensa taivaaseen ja sanoi. ”Jos se onnistuu, otan kasteen”. Ja hän käski heti kaivaa vesijohtoja kohti ja osuttuaan niihin hän katkaisi vedenjuoksun. Janoon menehtymäisillään oleva väki antautui.


title: Rusien–Bysantin sota (988)

text:
Kaupungin valtauksen jälkeen Vladimir vaati Bysantin keisarin sisarta vaimokseen ja lupasi vastapalveluksena ottaa kristillisen kasteen. Saatuaan lupauksen Anna Porfyrogenita saapui Khersonesosekseen. Vladimir otti kasteen ja he menivät naimisiin siellä. Vladimir antoi Khersonesoseksen takaisin Bysantin valtakunnalle. Sen jälkeen Kiovan suuriruhtinas Vladimir rupesi kastamaan omaa kansaansa kristityiksi kreikkalaisten pappien avustuksella. Kronikka mainitsee, että suuriruhtinas vei Khersonesoksesta mukanaan pyhimysten voiman ja ikonit sekä muuta sotasaalista kuten kaikenlaisia kotitalousesineitä sekä pronssipatsaita.
Historioitsija V. V. Mavrodin olettaa, että Khersonesoksen legenda Vladimirin kasteesta oli lisätty alkuperäiseen kronikkaan, minkä perusteella laadittiin Nestorin kronikka. Alkuperäisen kronikan oli ilmeisesti kirjoittanut joku khersonesosilaisista papeista, koska kronikka tunsi niin hyvin Khersonesoseksen topografian sekä sinne lisätyistä kreikkalaisista sanoista venäläisen tekstin sekaan.


title: Rusien–Bysantin sota (988)

text:
Ainakin vuoteen 1000 asti Vladimirin lähettämät varjagisoturit taistelivat Bysantin sotajoukoissa (armenialainen Stepanos Taronatsi kertoi). Vuonna 1000 varjagisoturit taistelivat Georgiassa. Heidät tunnettiin Bysantin valtakunnassa hyvin julmina sotureina.
Khersonesoseksen valloittamisen jälkeen seuraava Kiovan Venäjän ja Bysantin välinen sota käytiin vuonna 1043 eli 55 vuoden kuluttua edellisestä Vladimirin pojan, Jaroslav Viisaan kanssa. Vuonna 1024 Kiovan Venäjällä oli valtataistelu, jolloin rusit hyökkäsivät Bysantin saariin Egeian merellä, jossa 800 rusien soturia tuhottiin Lemnosilla.
Khersonesoseksen kaupunki jatkoi elämäänsä sodan jälkeen ja piti yhteyksiä Kiovan Venäjään. Sillä oli ongelmia Bysantin valtakunnan heikkenemisen vuoksi. 1100-luvulla Mustanmeren kaupan ottivat haltuunsa Venetsian ja Genovan tasavallat. Vuonna 1399 tataarit tuhosivat kaupungin, josta se ei enää elpynyt.
Venäjän valloittaessa Krimin vuonna 1783 muinaisen Khersonesoseksen kaupungin viereen rakennettiin Sevastopol, joka varsin nopeasti kasvoi vanhan kaupungin ympärille.


title: Rusien–Bysantin sota (988)

text: Anastasios, joka antoi kaupungin Vladimirille, sai korkean viran ruhtinaan hovissa. Hänestä tuli yksi Desjatinan kirkon perustajista Kiovassa. Vladimirin kuoleman jälkeen hän pakeni Puolan kuninkaan Boleslavin luo.


title: Ridley

text: Ridley on muun muassa seuraavien henkilöiden sukunimi:


title: Catacombs of the Black Vatican

text: Catacombs of the Black Vatican on heavy metal -yhtye Black Label Societyn yhdeksäs studioalbumi. Se julkaistiin 8. huhtikuuta 2014 levymerkillä E1 Music.


title: Catacombs of the Black Vatican

text: Albumi nousi Suomen virallisen listan sijalle 12.


title: Eelis Karinen

text: Eelis Karinen (s. 27. syyskuuta 1993) on suomalainen lentopalloilija, joka edusti Lentopallon Mestaruusliigassa pelaavaa Vammalan Lentopalloa, johon hän siirtyi kaudeksi 2013–2014 Oulun Ettasta. Karinen voitti kauden 2014 päätteeksi Suomen-mestaruuden Valepan joukkueessa. Kaudeksi 2014–2015 Karinen teki sopimuksen kuopiolaisen LEKA Volleyn kanssa. Karinen on pelipaikaltaan yleispelaaja ja hänen pituutensa on 185 senttimetriä.


title: Kreetan kirkko

text: Kreetan kirkko () on Kreetalla toimiva osa maailmanlaajuista ortodoksista kirkkoa. Kirkkolla on puoliautonominen asema Konstantinopolin ekumeenisen patriarkaatin alaisuudessa. Kirkko ei siis ole osa Kreikan kirkkoa.


title: Kreetan kirkko

text: Kreetan kirkko pitää ensimmäisenä piispanaan apostoli Titusta. Kirkko on ollut itsehallinnollinen osmanivallan ajan loppupuolelta. Kreikan valtio kirjasi kirkon aseman lakiin vuonna 1961, noin 50 vuotta sen jälkeen kun Kreeta oli liittynyt Kreikkaan. Vuonna 1962 patriarkaatti antoi saaren piispoille metropoliitan aseman. Vuonna 1967 Kreetan metropoliitta sai arkkipiispan aseman. Kreetan arkkipiispan istuin on Iraklionissa sijaitseva Kreetan arkkihiippakunnan katedraali Pyhän Menaksen katedraali.


title: Kreetan kirkko

text:
Kreetan kirkkoon kuuluu arkkihiippakunnan lisäksi 8 hiippakuntaa. Kreetan arkkipiispa on vuodesta 2006 Eirinaíos Athanasiádis.
Kreetan kirkon hiippakunnat ovat:


title: Eeva Puukka

text: Eeva Puukka (s. 13. elokuuta 1989) on suomalainen lentopalloilija, joka edustaa LP Viestiä. Puukka on saavuttanut kolme SM-hopeaa, kolme SM-pronssia sekä kaksi Suomen Cup hopeaa. Hänet on valittu Mestaruusliigan kuukauden tähdistöön kahdeksan kertaa. Puukka on myös pelannut 27 ottelua Suomen naisten lentopallomaajoukkueessa. Hän on pelipaikaltaan keskitorjuja ja hänen pituutensa on 183 senttimetriä.


title: Kaisa Kymäläinen

text: Kaisa Emilia Kymäläinen (s. 11. lokakuuta 1994) on suomalainen lentopalloilija ja kuulantyöntäjä.


title: Kaisa Kymäläinen

text: Lentopallon Mestaruusliigassa hän on edustanut Oriveden Ponnistusta ja saavuttanut kaksi hopeaa ja yhden pronssin. Hän on pelipaikaltaan yleispelaaja ja hänen pituutensa on 183 senttimetriä.


title: Kaisa Kymäläinen

text: Kuulantyönnössä Kymäläinen on saavuttanut kultaa Kalevan kisoissa 2017 ja pronssia Kalevan kisoissa 2016. Sisäratojen SM-kilpailuissa hän voitti kultaa 2017, hopeaa 2018 ja pronssia 2015. Hän on voittanut lajin Suomen-mestaruuden 15-vuotiaissa (vuonna 2009), 17-vuotiaissa (2011) ja 22-vuotiaissa (2014, hallissa 2015 ja 2016). Hänen ennätyksensä 4 kilogramman kuulalla on ulkoradoilla 16,02 m ja sisäradoilla 15,98 m.


title: Royal Tramps

text: Royal Tramps on vuonna 1988 perustettu rockyhtye, joka niitti mainetta 1980- ja 1990-luvulla sekä Suomessa että Suomen rajojen ulkopuolella. Yhtye esiintyi muun muassa Deep Purplen, Neil Youngin ja Pearl Jamin lämmittelijänä.


title: Royal Tramps

text: Royal Tramps ehti julkaista neljä pitkäsoittoa. Ensimmäinen levy "First Move" ilmestyi 1989 ja viimeiseksi jäänyt "Dreams/Reality"-levy 1995. Yhtye hajosi vuonna 2005.


title: Royal Tramps

text: Myös tuottajana tunnettu kitaristi Olli Kykkänen perusti 2005 bändin Los Bastardos Finlandeses.


title: Salamakannel

text: Salamakannel on suomalainen kansanmusiikkiyhtye.


title: Karila

text: Karila voi tarkoittaa:


title: Thomas Piketty

text: Thomas Piketty (s. 7. toukokuuta 1971 Clichy, Ranska) on ranskalainen ekonomisti, joka on École d’Économie de Paris'n ja École des Hautes Études en Sciences Sociales’n professori. Pikettyn vuonna 2013 ilmestynyttä teosta "Pääoma 2000-luvulla" on pidetty tärkeimpänä taloustieteellisenä teoksena vuosiin, ehkä vuosikymmeniin ja se on herättänyt runsaasti keskustelua.


title: Thomas Piketty

text: Piketty palkittiin Yrjö Jahnssonin säätiön taloustieteen palkinnolla vuonna 2013.


title: Thomas Piketty

text: Piketty kieltäytyi joulukuussa 2014 hänelle tarjotusta Ranskan Kunnialegioonan kunniamerkistä ja sanoi syyksi sen, ettei ole hallituksen asia päättää, kuka on ”kunnianarvoisa”.


title: Thomas Piketty

text: Perintöveron suuruudeksi Piketty ja Emmanuel Saez ovat suosittaneet 50–60 prosentin, suurimpien osalta 80 prosentin veroa. Veroparatiiseja vastaan pitäisi toimia, jotta ansiotuloveroja voisi laskea, sillä monikansalliset yritykset eivät välttämättä nykyisin maksa veroa ollenkaan.


title: Quosego

text: Quosego – Tidskrift för en ny generation oli suomenruotsalainen kulttuurijulkaisu, josta ilmestyi 1928–1929 neljä numeroa. Lehden päähuomio kohdistui Suomen modernismiin.


title: Quosego

text: Aiemmin lyhyen aikaa ilmestyneen Ultran monet kirjoittajat siirtyivät 1928 perustettuun Quosegoon, jossa Elmer Diktonius oli jälleen vahva voima. Lehden toinen perustaja ja toimittaja oli Hagar Olsson. Mukaan tulivat merkittävällä panoksella myös Rabbe Enckell ja Gunnar Björling. Lehti poikkesi kuitenkin Ultrasta sikäli, että siltä puuttui kansainvälinen tavoite ja se oli yksinomaan ruotsinkielinen. Päähuomio kohdistui kotimaisiin tapahtumiin. Sisältö oli johtavien kotimaisten kirjoittajien runoa ja proosaa ja niiden rinnalla esseitä, jotka käsittelivät modernismin estetiikkaa.


title: Quosego

text: Lehdestä ilmestyi neljä numeroa, yhteensä 208 sivua. Ulkoasultaan se ei, kuten ei Ultrakaan, edustanut modernismia. Alaotsikko oli ”Tidskrift för en ny generation”, ja päätoimittaja oli ensin kääntäjä ja yliopiston opettaja Cid Erik Tallqvist, sitten Rabbe Enckell ja lopuksi Kurt Reuter. Lehti oli kytköksissä kustannustalo Söderströmsiin, joka tiettävästi rahoitti lehden numerot 2 ja 4. Päätoimittaja ja kirjoittajat vastasivat numeroiden 1 ja 3 kustannuksista. Lehden ensimmäisen numeron painoksen suuruus oli 900. Ahkerimpia kirjoittajia olivat Enckell ja Björling. Lehti muodosti sillan suomenruotsalaisen avantgarden ja Ruotsissa nousemassa olevan modernismin välille.


title: Quosego

text: Quosego oli vähemmän radikaali kuin Ultra. Se tarjosi foorumin individualistisemmalle ja kokeellisemmalle modernismille. Sillä ei myöskään ollut selvää radikaalia ohjelmanjulistusta. Erik Kihlman määritteli Nya Arguksessa sen kiukkuisen uuden sukupolven äänitorveksi, jolla oli käytössään myös Hufvudstadsbladet ja Svenska Pressen. Rolf Lagerborg katsoi, että lehti otti itsensä liian vakavasti. Ruotsalainen kriitikko Göran von Rettig piti lehteä surullisenkuuluisana lehtenä, jota siteerattiin kaikilla ruotsalaisilla pilapalstoilla.


title: Pellervo Takatalo

text: Ahti Pellervo "Peuhu" Takatalo (2. huhtikuuta 1914 – 1976) oli suomalainen kommunisti, joka jatkosodan aikana toimi sotaa vastustaneessa maanalaisessa vastarintaliikkeessä. Takatalon Tampereella johtama vastarintaryhmä toimi myöhemmin esikuvana Hannu Salaman romaanille "Siinä näkijä missä tekijä". Kalevi Seilonen kirjoitti myöhemmin samoista tapahtumista haastattelukirjan "Vastarintaryhmä".


title: Pellervo Takatalo

text: Takatalo oli talvisodassa taistellut JR 8:n riveissä Summassa ja Viipurissa, mutta kieltäytyi poliittisista syistä lähtemästä jatkosotaan. Valpo piti häntä Tampereen seudun sodanvastustajien pääorganisaattorina ja johtajana, vaikka Takatalo oli paennut Tampereelta jo puoli vuotta sodan alkamisen jälkeen, ennen kiivaimman vastarintatoiminnan alkamista. Varsinaiselta ammatiltaan hän oli automekaanikko.


title: Pellervo Takatalo

text: Talvisodan jälkeen Takatalo oli mukana käynnistämässä Työläisrintamamiesten järjestön Tampereen osaston toimintaa ja kuului myös sen johtokuntaan. Jatkosodan sytyttyä kesällä 1941 hän perusti natsi-Saksan rinnalla käytävää sotaa vastustavan nuorisoryhmän, johon kuului aluksi vajaa kymmenkunta henkilöä. Toiminta käsitti aluksi muun muassa lentolehtisten painamista ja levittämistä, mutta laajeni myöhemmin sabotaaseiksi. Takataloa yritettiin ensimmäisen kerran pidättää tammikuussa 1942, jolloin hänet noudettiin työpaikaltaan. Takatalo onnistui kuitenkin pakenemaan Valpon miehiltä heidän tehdessään kotietsintää hänen asunnollaan. Tämän jälkeen Takatalo painui maan alle, piileskellen aluksi muun muassa Ylöjärvellä sekä myöhemmin lopputalven ja kevään ajan Parkanossa, jossa hänellä oli metsäleiri yhdessä Sakari Selinin kanssa. Poliisi sai selville piilopaikan sijainnin kesäkuun alussa, mutta miehet onnistuivat pakenemaan ennen pidättäjien saapumista. Tämän jälkeen Takatalo piileskeli Tampereella.


title: Pellervo Takatalo

text: Takatalo jäi kiinni, kun aiemmin pidätetty Selin ilmiantoi hänen piilopaikkansa valtiollisen poliisin väkivaltaisessa kuulustelussa. Takatalo pidätettiin 31. lokakuuta 1942 Lamminpään kaupunginosassa sijainneen kirvesmies Kalle Valkaman talon kellarista, jossa hänellä oli ollut piilopaikka. Poliisit tunkeutuivat kellariin ja saivat Takatalon vangituksi lyhyen tulitaistelun jälkeen. Hän haavoittui vakavasti ja oli pitkään tajuttomana Hatanpään sairaalassa, josta Takatalo siirrettiin Pitkänimen mielisairaalan kautta Hämeenlinnan lääninvankilaan. Hän sai kesäkuussa 1943 kuolemantuomion maanpetoksesta, mutta Korkein oikeus muutti sen myöhemmin elinkautiseksi. Takatalon asianajajana toimi Eino Pekkala, jonka ansiota tuomion lieventäminen oli. Samassa yhteydessä Takatalon kanssa pidätettiin parin päivän aikana eri puolilla Tampereen seutua yhteensä 30 epäiltyä sodanvastustajaa, joista 16 oli varsinaisia "sabotöörejä". Syytteeseen asetettiin 24 henkilöä, joista kahdeksan oli alle 18-vuotiaita. Joukossa oli myös useita naisia. Kolme syytetyistä tuomittiin elinkautiseen vankeuteen ja muut saivat 4–10 vuoden pituisia vankeusrangaistuksia.


title: Pellervo Takatalo

text: Takatalo vapautettiin muiden vangittujen tavoin jatkosodan päätyttyä, jonka jälkeen hän oli mukana n toiminnassa. Takatalo piti muun muassa puheen piirinjärjestön ensimmäisessä sodanjälkeisessä kokouksessa tammikuussa 1945. Siinä hän kertoi poliisin käsissä kokemastaan kidutuksesta sekä syytti häntä hoitaneita lääkäreitä erilaisista lääketieteellisistä kokeista, joita Takatalolle ilmeisesti tehtiin sairaalassa. Puheen seurauksensa Valpon toimintaa ryhdyttiin tutkimaan ja Takataloa kuulustellut poliisi Frans Valoma joutui eroamaan. Takatalo sen sijaan palkattiin niin sanotun Punaisen Valpon palvelukseen, jossa hän työskenteli joulukuuhun 1948 saakka.


title: Kebakko

text:
Kebakko on tunnettu lähinnä valmisruokana, mutta niitä voi valmistaa myös kotona itse. Myös jotkut ravintolat tai grillit tarjoavat kebakoita. Kebakot ovat hyvin samanlaisia kuin lihapullat sisältäen lihaa, korppujauhoja, sipulia, kananmunaa ja mausteita. Ero onkin lähinnä muodossa: kebakko on noin 12 cm pitkä pötkö lihaa vartaassa.
Kebakot paistetaan joko pannulla, uunissa tai grillissä. Nimi tulee turkkilaisesta ruoasta nimeltä kebab ja suomen kielen sanasta "kepakko", joka tarkoittaa "pientä keppiä". Kebakko edustaa fuusiokeittiötä. Se yhdistää turkkilaisen kebabin perinteiseen suomalaiseen lihamurekkeeseen. Yleensä kebakot tarjoillaan lämpiminä ja esimerkiksi erilaisten dippien tai ketsupin kera. Kebakot syödään käsin tikkua kädessä pitäen.


title: Alvar Kolanen

text: Ernst Alvar Kolanen (8. joulukuuta 1921 Kälviä – 9. joulukuuta 2007) oli suomalainen mainosvalokuvaaja, joka tunnetaan musiikki-, viihde- ja muotimaailman suomalaistähdistä ottamistaan PR- ja levynkansikuvistaan.


title: Alvar Kolanen

text: Kolanen astui vapaaehtoisena sotapalvelukseen vuonna 1940 ja palveli linnoitustöissä sekä sittemmin lentomekaanikkona Aunuksen kannaksella. Valokuvaajana hän oli itseoppinut. Kolasen kuvauskohteina olivat miltei kaikki Suomen tunnetuimmat iskelmälaulajat 1950-luvulta 1970-luvun alkuvuosiin, jolloin hänen oli terveyssyistä lopetettava työt. Kolanen työskenteli levy-yhtiöissä 1930-luvulta lähtien mutta löi itsensä läpi valokuvaajana 1950-luvun puolivälissä työskennellessään Scandia-levy-yhtiössä. Hänestä tuli monen julkisuuden henkilön luottokuvaaja, ja hän pääsi hyvien suhteidensa ansiosta studiotyön ohella kuvaamaan tähtiä esiintymistilaisuuksissa, televisiotyössä ja myös kulissien takana. Kolasen usein kuvaamia artisteja olivat muiden muassa Irwin, Danny, Kirka, Tapio Rautavaara, Lenita Airisto ja Pirkko Mannola.


title: Alvar Kolanen

text: Alvar Kolasen puoliso oli Terttu o.s. Arhio vuodesta 1947. Kolasen perilliset ovat koonneet isänsä töistä kaksi valokuvakirjaa ja valokuvanäyttelyitä.


title: Markus Hätinen

text:
Markus Hätinen (s.6. tammikuuta 1974 Jyväskylä) on suomalais-saksalainen entinen jääkiekkomaalivahti.
Hätinen pelasi SM-liigassa ainoastaan JYPin paidassa kuusi kautta vuosina 1991-2000. Hätinen oli aktiivivuosinaan 178 cm pitkä ja painoi 77 kg. Hätinen edusti Suomea sekä vuoden 1992 alle 18-vuotiaiden EM-turnauksessa että 1992-1993 vuodenvaihteessa Nuorten MM-turnauksessa. Aikuisten maajoukkueesa Hätinen ei päässyt koskaan pelaamaan.
Kaudella 1991-92 Hätinen pääsi haistelemaan liigatunnelmia JYP:n joukkueen varamaalivahtina, mutta vielä tuolloin hän ei varsinaisesti päässyt pelaamaan otteluissa. Seuraavalla kaudella pelattuja otteluita kertyi yksi ja kaudella 1993-94 tarjolla oli vain luukkuvahdin rooli Ari-Pekka Siekkisen ja Marko Leinosen jakaessa torjuntavastuun.
Kaudella 1994-95 Hätinen pääsi pelaamaan kuudessa ottelussa.
Kauden 1995-96 Hätinen pelasi I divisioonaa Forssan Palloseurassa. Vastuuta divarissa kertyi 37 ottelua ja päästettyjen maalien keskiarvo oli 2.73.
Seuraavaksi kaudeksi Hätinen palasi takaisin Jyväskylään ja pääsi pelaamaan Marko Leinosen varamiehenä 15 ottelussa.
Kauden jälkeen Hätinen suuntasi kahdeksi vuodeksi Saksan kakkostasolle Ingostadtin joukkueeseen. Hätinen palasi vielä kerran takaisin Jyväskylään kaudelle 1999-00 mutta ei nytkään kyennyt valtaamaan joukkueen ykkösmaalivahdin tonttia. Tommi Satosaaren varamiehenä otteluita kertyi 18. Kauden jälkeen tie vei jälleen ulkomaille, tällä kertaa Ranskaan. Kahden Ranskan liigan Reimsissä pelatun kauden jälkeen Hätinen palasi pelaamaan Saksaan toiselle ja kolmannelle sarjatasolle. Ranskasta oli tuomisina jälkimmäisellä kaudella voitettu Ranskan mestaruus.
Kauden 2007-2008 päätteksi Hätinen päätti lopettaa uransa.


title: Keisarin uudet vaatteet

text: Keisarin uudet vaatteet on eräs tanskalaisen Hans Christian Andersenin kirjoittamista satuklassikoista.


title: Keisarin uudet vaatteet

text: Keisari palkkaa vaatturin räätälöimään keisarille uudet vaatteet. Vaatturi päättää kuitenkin huijata keisaria ja pyytää materiaalikustannuksiin ja palkkioksi paljon kalleinta kultaa ja hienointa silkkiä. Vaatturi ei tee ollenkaan vaatteita ja väittää keisarille vaatteiden näkyvän vain älymystölle. Tyhmät ja virkaansa pätemättömät eivät näkisi vaatteita ollenkaan. Näin ollen keisari ajattelee tämän olevan hieno sijoitus, kun hän saisi heti tietää, ketkä eivät olisi kykeneviä tehtäväänsä. Keisari saa huomata ettei itsekään näe vaatteita, mutta päättää olla puhumatta asiasta, koska pelkää muiden toteavan hänet kyvyttömäksi tehtäväänsä. Kangaspuita käy katsomassa myös useampi keisarin virkamies ja hekin päättävät vaieta kyvyttömyydestään nähdä kankaita ja kuvioita.


title: Keisarin uudet vaatteet

text: Lopulta keisari sovittaa peilin edessä vaatteitaan ja hienoa laahusta. Laahuksen kantajatkin ovat tarttuvinaan kankaaseen, mitä he eivät oikeasti löydä. Kaikki kuitenkin ihailevat kovaan ääneen kauniita kankaita ja niiden kuvioita. Sitten joukko lähtee kulkueeseen kaupungin keskustaan, missä ihailu jatkuu kunnes pieni lapsi huutaa, ettei keisarilla ole ollenkaan vaatteita. Kulkueen seuraajat alkavat tämän jälkeen supista keskenään lopulta yltyen huutamaan, ettei keisarilla ole vaatteita. Keisari suoristaa selkänsä ja näyttää entistä ryhdikkäämmältä vaikuttaakseen ylpeämmältä ja kamariherrat jatkavat laahuksen kantamista kuin keisarilla olisi oikeasti vaatteet laahuksineen.


title: Magnus von Orraeus

text: Magnus von Orraeus (n. 1742 Taipalsaari - 19. maaliskuuta 1819 Viipuri) oli Vanhan Suomen laamanni, Viipurin kaupungin siviilikuvernööri ja todellinen valtioneuvos.


title: Magnus von Orraeus

text: Orraeuksen vanhemmat olivat kirkkoherra Magnus Orraeus vanhempi ja Ebba Katarina Mollerus. Lääketieteen tohtori, Venäjän lääkintöneuvoston jäsen Gustaf Orraeus (1738-1811) oli hänen veljensä. Venäläiseen virka-aateliin kuuluvana Orraeus käytti nimeä von Orraeus. Hän tuli ylioppilaaksi Turussa 1756 ja toimi Viipurin maistraatin vt. sihteerinä 1757 ja sitten oikeuskollegion kanslistina ja kirjaajana Pietarissa noin 1764–1766, samoin kuin Venäjän hallitsevan senaatin sihteerinä. Vanhan Suomen laamanni von Orraeuksesta tuli 1775, Viipurin siviilitribunaalin presidentti 1784, Viipurin varakuvernööri 1798 ja siviilikuvernööri 1799. Tästä tehtävästä hän erosi 1804. Valtioneuvos von Orraeuksesta tuli 1793 ja todellinen valtioneuvos 1799. Vuonna 1801 von Orraeus sai läänityksen Lappeen pitäjästä, joka säilyi hänen jälkeläisillään aina vuoteen 1839 saakka.


title: Magnus von Orraeus

text: Von Orraeuksen puoliso oli Elisabeth Lovisa von Daehn. Heidän lapsistaan yksi, Fredrik Magnus Orraeus (1784 - 1866), kohosi Venäjällä kenraaliluutnantiksi ja toinen valtionvarainministeriön apulaispäälliköksi.


title: Eino Salminen (näytelmäkirjailija)

text: Eino Wilhelm Salminen (s. 24. toukokuuta 1900 Tampere) oli suomalainen näytelmäkirjailija.


title: Eino Salminen (näytelmäkirjailija)

text: Tampereella asunut Salminen työskenteli vaatturimestarina ja pukutehtaan työnjohtajana. Hän toimi myös freelance-toimittajana eri lehdissä.


title: Anders Fabian Orrhjelm

text: Anders Fabian Orrhjelm (Orraeus) (30. marraskuuta 1762 Porvoo - 2. joulukuuta 1816 Turku) oli prokuraattori, Porvoon pormestari ja valtioneuvos.


title: Anders Fabian Orrhjelm

text:
Orrhjelmin vanhemmat olivat lehtori Gustaf Orraeus ja Ulrika Helena Gudseus. Hän tuli filosofian kandidaatiksi 1784, palveli Turun hovioikeudessa ja siirtyi Porvoon pormestariksi 1792. Kymin laamannikunnan vt. hoitajana Orrhjelm toimi 1795-1807, laamannin arvo hänelle myönnettiin 1806. Georg Magnus Sprengtporten kutsui Orrhjelmin tammikuussa 1809 kansliansa päälliköksi ja Porvoon valtiopäivillä hän toimi talonpoikaissäädyn sihteerinä. Häntä esitettiin hallituskonseljin jäseneksi, mutta hän sai vain oikeusosaston esittelijäsihteerin toimen. Orrhjelm aateloitiin 1809, Vaasan läänin varamaaherrana hän toimi 1812-1816. Viimeksi mainittuna vuonna hän sai valtioneuvoksen arvon ja hänet nimitettiin prokuraattoriksi Matthias Caloniuksen jälkeen, mutta hän ehti hoitaa virkaa vain lyhyen ajan.
Orrhjelm kuoli naimattomana.


title: Väinö Mäkelä (opettaja)

text: Väinö Ilmari Mäkelä (12. huhtikuuta 1901 Viipuri – 2003) oli suomalainen kansakoulunopettaja ja kirjailija.


title: Väinö Mäkelä (opettaja)

text: Väinö Mäkelä valmistui kansakoulunopettajaksi 1924. Hän oli naimisissa vuosina 1926–1946 kansakoulunopettaja Eevi Amanda Leinosen (1904–1992) kanssa. Kirjailija Hannu Mäkelä on heidän poikansa. Väinö ja Hannu Mäkelän välit olivat vaikeat, mistä viimeksi mainittu kertoo kirjassaan "Isä" (2004).


title: Luopa

text:
Luopa on noin 550 talouden muodostama kylä Kurikassa. Kylä sijaitsee valtatie 3:n varrella kunnan keskustasta Jalasjärven suuntaan mentäessä.
Luopa mainitaan kylänä mm. Zachris Topeliuksen romaanissa "Välskärin kertomuksia". Jalasjoki virtaa Luovan halki päätyen Kyrönjokeen lähellä Kurikan keskustaa.


title: Eljas Vainio

text: Eljas Pertteli Vainio, sukunimi aik. "Nopola" (s. 15. elokuuta 1901 Karinainen) oli suomalainen maanviljelijä, pakinoitsija ja paikallishistorian harrastaja.


title: Eljas Vainio

text: Vainio kirjoitti pakinoita Kunnalliseen Viikkolehteen.


title: Mirja Vesanen

text: Impi Mirja (Mirjam) Vesanen (s. 9. marraskuuta 1901 Merikarvia) oli suomalainen nuortenkirjailija.


title: Vahojärven rautatieasema

text: Vahojärven rautatieasema () on rautatieliikennepaikka rataosalla . Liikennepaikka sijaitsee Parkanon kaupungin Vahojärven kylän läheisyydessä, noin 58 kilometrin päässä Tampereelta ja noin 18 kilometrin päässä Parkanosta.


title: Vahojärven rautatieasema

text: Vahojärvellä on pääraiteen lisäksi yksi sivuraide junakohtauksia varten.


title: Ykkösluokka

text: Ykkösluokka () on joukkoliikennevälineissä, kuten junissa ja lentokoneissa, oleva ylellisin ja kallein matkustusluokka. Hintaan sisältyy yleensä enemmän omaa tilaa ja parempi istuin yksityiskohtineen. Esimerkiksi Emiratesin A380-koneissa on sviitti väliseinineen ja minibaareineen. Myös hienompi tarjoilu juomineen kuuluu hintaan ja omat odotusosastot asemilla, kuten "lounget" lentokentillä. Ykkösluokan matkustajille on tarjolla myös omia palveluita. Lentoyhtiöt ovat alkaneet poistaa ykkösluokkia koneistaan tehden täten business-luokasta korkeimman matkustusluokan. Suomalaisella Finnairilla ei ole ykkösluokkaa. Palveluluokkaa ei myöskään ole VR:n junissa.


title: Eeva Niinivaara

text: Eeva Niinivaara, o. s. "Pedriks" (20. joulukuuta 1901 Siimust, Viro – 29. lokakuuta 2000 Helsinki) oli virolaissyntyinen Helsingin yliopiston viron kielen ja kirjallisuuden lehtori.


title: Eeva Niinivaara

text: Eeva Niinivaaran vanhemmat olivat maanviljelijä Karl Eduard Pedriks (1873–1951) ja Anna Päll (1869–1945).


title: Eeva Niinivaara

text: Niinivaara kävi Tartossa tyttökoulun ja opiskeli sitten Tarton yliopistossa taidehistoriaa, viron kieltä ja filosofiaa. Hän toimi vuodesta 1928 Vorun seminaarissa viron ja suomen kielen opettajana. Eeva Niinvaara meni naimisiin 1930 suomalaisen kielentutkijan Martti Niinivaaran (1905–1935) kanssa ja muutti asumaan Helsinkiin.


title: Eeva Niinivaara

text: Suomessa Niinivaara opiskeli ensin kansakoulunopettajaksi ja vuonna 1947 hän suoritti filosofian kandidaatin tutkinnon Helsingin yliopistossa. Niinivaara toimi Helsingin yliopiston viron kielen lehtorina 1945–1971 ja hän opetti viron kieltä myös Jyväskylän kesäyliopistossa ja Kalliolan vapaaopistossa.


title: Eeva Niinivaara

text: Niinivaara julkaisi viron- ja suomenkielisten runojen kokoelman nimeltä "Unarsõnad", kirjoitti esseitä sekä muistelmateoksen "Yhä paistaa sama aurinko".


title: Turistiluokka

text: Turistiluokka (myös Toinen luokka, tai "Economy class") on yleisin ja yleensä halvin kollektiivisissa kulkuvälineissä kuten junissa, lentokoneissa, linja-autoissa ja joissain laivoissa esiintyvä matkustusluokka. Hinta sisältää yleensä istumapaikan kohtuullisella jalkatilalla. Lentokoneissa pidemmillä lennoilla hintaan sisältyy yleensä myös ateria. Erillisiä lisäpalveluita on mahdollista yleensä saada pientä maksua vastaan.


title: Kari Walden

text: Kari Risto Walden (s. 1941 Kemi) on suomalainen Los Angelesissa ja Hangossa asuva taidemaalari. Hän herätti huomiota 1980-luvun puolivälissä jättämällä yritysjohtajauransa ja kouluttautumalla yli 40-vuotiaana kuvataiteilijan ammattiin.


title: Kari Walden

text: Kari Waldenin isoisä oli jalkaväenkenraali, sotaministeri ja Yhtyneiden Paperitehtaiden perustaja Rudolf Walden ja setä vuorineuvos Juuso Walden. Hänen äitinsä oli englantilainen, ja poika kävi Suomessa englantilaisen koulun. Kari Walden valmistui kauppatieteiden maisteriksi Helsingin kauppakorkeakoulusta ja toimi opintojensa ohella 1960-luvun puolivälissä Suomen ylioppilaskuntien liiton kansainvälisten asioiden sihteerinä. Hän toimi 1980-luvun alussa ydinvoimayhtiö Teollisuuden Voiman talousjohtajana.


title: Kari Walden

text: Walden opiskeli Vapaassa taidekoulussa 1981–1983, Taideteollisessa korkeakoulussa 1983–1984 ja valmistui Kuvataideakatemiasta 1988. Yhdysvalloissa hän on opiskellut 1980-luvun loppupuolella kuvataidetta San Francisco Art Institute- ja New Yorkin School of Visual Arts -oppilaitoksissa ja elokuvaa 1990-luvulla New Yorkin Film Academyssä ja Kalifornian yliopiston elokuvaosastolla Los Angelesissa.


title: Kari Walden

text: Yhdysvalloissa Walden harjoitti 1990-luvun alussa kiinteistösijoittamista New Yorkissa pyrkien saneeraamaan erään SoHon vanhan tekstiilitehtaan ”The Walden House” -toimistohotelliksi ja toisen kiinteistön konferenssi- ja kulttuurikeskukseksi. Hän kuitenkin joutui vaikeuksiin laman ja paikallisen mafian kourissa ja joutui kertomansa mukaan tappouhkausta paetakseen muuttamaan Los Angelesiin. 1990-luvun puolenvälin paikkeilla Walden asui ja työskenteli pari vuotta Pariisissa, kunnes palasi Los Angelesiin. Siellä hän on maalaamisen ohella tehnyt elokuvakäsikirjoituksia ja voittanut kunniamaininnan UCLA:n ja Dreamworks-yhtiön kilpailussa. Hän on myös suunnitellut taidelasia muun muassa Muurlan Lasille vuosina 2007–2011. 1990-luvun loppupuolella hän teki muutamia tv-ohjelmia Yleisradiolle.


title: Kari Walden

text: Kari Walden asuu osan vuodesta Hangossa.


title: Jan Långbacka

text: Jan Långbacka (s. 12. huhtikuuta 1968 Espoo) on suomalainen (suomenruotsalainen) entinen jääkiekkoilija, pelipaikaltaan sentteri. Långbackan virallinen kasvattajaseura oli EJK.


title: Jan Långbacka

text: Jan Långbacka aloitti aikuisten sarjoissa silloisen Kiekko-Espoon divarijoukkueessa kaudella 1988-1989. Långbacka pelasi kaudella kaikki 44 ottelua ja teki niissä 19 maalia ja 62 tehopistettä, mitkä oikeuttivat joukkueen sisäisessä pistepörssissä toiseen sijaan Petro Koivusen jälkeen. Tämän lisäksi hän pelasi A-junioreiden SM-sarjassa viisi ottelua Kiekko-Espoon riveissä ja toiset viisi ottelua Puolustusvoimien Urheilukoulun joukkueessa. Långbacka pelasi myös A-junioreiden play-offseissa neljä ottelua Kiekko-Espoon joukkueessa.


title: Jan Långbacka

text: Seuraavalle kaudelle Långbacka siirtyi Helsingin Jokereiden liiga joukkueeseen kahden vuoden sopimuksella. Ensimmäisellä kaudella Långbacka saalisti 41 pelaamassaan ottelussa 13 maalia ja 21 pistettä. Jälkimmäisellä kaudella rooli oli selkeästi pienempi ja kauden saldoksi jäi vain kaksi maalia ja yhdeksän pistettä. Tämän jälkeen oli aika palata takaisin kasvattaja seuraan pelaamaan I divisioonaa.


title: Jan Långbacka

text: Kaudella 1991-1992 Långbacka pelasi Kiekko-Espoon riveissä 39 ottelua ja saalisti niissä 17 maalia ja 50 tehopistettä, mikä riitti sisäisessä pörssissä sijalle 4 Tero Lehterän, Riku Kuusiston ja Mikko Lempiäisen jälkeen. Runkosarjan jälkeen kausi jatkui liigakarsintojen merkeissä, joista joukkue selvitti tiensä SM-liigaan.


title: Jan Långbacka

text: Kaudella 1992-1993 Kiekko-Espoo pelasi ensimmäisen kautensa SM-liigassa ja Långbacka toimi joukkueen kapteenina. Hän itse keräsi 46 ottelussa 12 maalia ja 32 pistettä ja istui 24 jäähyminuuttia. Kausi jäi Långbackan liiga uran parhaaksi.


title: Jan Långbacka

text: Seuraavalla kaudella Långbacka kykeni loukkaantumisten vuoksi pelaamaan vain 15 ottelussa, joissa tosin kantoi edelleen joukkueen kapteenin C-kirjainta paidassaan. Tehopisteiden muodossa tynkäkausi oli luonnollisesti heikko - vain kahdeksan maalia ja 14 pistettä.


title: Jan Långbacka

text: Seuraavalla kaudella Långbacka pelasi kutakuinkin täyden kauden mutta luovutti kauden alla kapteeniuden kokeneelle Hannu Järvenpäälle. Kauden 48 ottelussa Långbacka saalisti 9 maalia ja 24 pistettä ja istui 18 jäähyminuuttia. Kausi jäi Långbackan uran viimeiseksi. Seuraavan kauden alussa hän oli vielä Kiekko-Espoon kokoonpanossa kauden kolmessa ensimmäisessä ottelussa, kunnes päätti lopettaa uransa ja keskittyä muihin aktiviteetteihin.


title: Business-luokka

text: Business-luokka () on monissa junissa ja lennoilla tarjottava tasokkaampi matkustusluokka. Hinta on kalliimpi kuin turistiluokassa matkustaessa, mutta hintaan sisältyy yleensä mukavampi istuin, laadukkaampi ruokatarjoilu sekä parempi mahdollisuus työskennellä matkan aikana muun muassa tietokoneella. Finnairilla on ulkomaan reittilennoilla yleensä Business-luokka ja VR:n Pendolinoissa, Intercity- ja Intercity2-junissa on tarjolla Extra-luokka ("ent. Business-luokka").


title: Club Disco

text: Club Disco on australialaisen laulajan Dannii Minoguen viides studioalbumi, jonka All Around the World julkaisi 5. marraskuuta 2007 Britanniassa ja 27. toukokuuta 2008 Australiassa.


title: Club Disco

text: "Do You Believe Me Now?" ei sisälly Australian versiossa ja "Touch Me Like That" on ensimmäinen kappale.


title: T-Bone Jumps Again

text:
T-Bone Jumps Again on kokoelma-albumi yhdysvaltalaisen blueskitaristi, laulaja ja lauluntekijä T-Bone Walkerin tuotannosta vuosilta 1942, 1946, 1947 ja n. 1946–1949.
Albumin kappaleet on julkaistu alun perin levymerkeillä Black & White, Comet ja Capitol.


title: T-Bone Jumps Again

text: Albumi sisältää mm. Walkerin klassikon "(Call It) Stormy Monday", joka "lienee yksi maailman tunnetuimpia bluessävellyksiä". Aikaisemmin singleillä julkaisemattomia kappaleita ovat "I Wish You Were Mine" ja "Wise Man Blues".


title: T-Bone Jumps Again

text: Erään arvion mukaan albumi ajoittuu Walkerin parhaaseen kauteen, ja se oli aikanaan kymmeneen vuoteen paras blues-LP, joka on tuotu Suomeen virallisesti.


title: T-Bone Jumps Again

text: Albumi on Charly Recordsin Charly R&B -sarjan julkaisu (Charly CRB 1019). Levy-yhtiön osoite on ollut Charly Records Ltd., 156 / 166 Ilderton Road, London SE 15.


title: T-Bone Jumps Again

text: Albumin kappaleet on valinnut Cliff White. Kansitekstit on tehnyt Danny Adler joulukuussa 1980. Hän kertoo tehneensä Walkerin kanssa yhteistyötä Kaliforniassa vuonna 1970.


title: T-Bone Jumps Again

text: Albumista on tehty painos myös Italiassa ja sen tunnus on Oxford OX / 3243. Albumin ulkoasusta vastaa HAMISH. Kaikki raidat on lisensoitu Capitol Recordsilta italialaiselle Ariston-musiikkituotannolle.


title: T-Bone Jumps Again

text: Sarjassa on julkaistu kaksi jatko-osaa: "Plain Ole Blues" (Charly CRB-1037, 1982) ja "The Natural Blues" (Charly CRB-1057, 1983). Jälkimmäisessä on korjattu ykkösosan asiatiedoissa olevia virheitä.


title: T-Bone Jumps Again

text: Kappaleiden yhteyteen on merkitty alkuperäisten singlejulkaisujen tiedot alkuperäisen kansitekstin mukaan ja korjatut tiedot. BW = Black & White, CAP = Capitol Records.Kansiteksteissä on annettu seuraavat tiedot:


title: Lahtinen & Mantere

text: Lahtinen & Mantere on suomalaisomisteinen mainostoimisto, joka toimii Turussa ja Helsingissä. Yrityksen toimitusjohtaja on vuodesta 2006 lähtien ollut Sam Hansén. Vuonna 2012 yrityksellä oli 34 kokopäiväistä työntekijää. Sen liikevaihto oli 3,72 miljoonaa euroa ja myyntikate 3,1 miljoonaa euroa. Yrityksellä on ollut korkein AAA-luottoluokitus vuosina 2008–2013.


title: Lahtinen & Mantere

text: Vuosina 2005–2017 Lahtinen & Mantere toimi yhteistyössä kansainvälisen Saatchi & Saatchi -mainostoimistoketjun kanssa nimellä "Lahtinen Mantere Saatchi & Saatchi".


title: Lahtinen & Mantere

text: Turkulaisen mainostoimisto Lahtinen & Mantere Oy:n perustivat vuonna 1984 Ilpo Mantere ja Alpo Lahtinen. Vuosina 2001–2004 yritys oli osa pörssilistattua Evia-konsernia. Toukokuussa 2005 yritys liittyi kansainväliseen Saatchi & Saatchi -ketjuun, jolloin nimeksi muutettiin Lahtinen Mantere Saatchi & Saatchi. Samana vuonna yritys avasi toimipisteen Turun lisäksi myös Helsinkiin.


title: Lahtinen & Mantere

text: Lahtinen Mantere Saatchi & Saatchin palkittuja töitä 2010-luvulta ovat muun muassa Hopeajyvällä ja Hopeahuipulla palkittu Kallen Mätitahnalle tehty ulkomainos "Vastustamatonta leivälle" sekä Golden Drum –kilpailussa ja Vuoden Huipuissa palkittu Toyotan hybridiaiheinen "Onni & Monni" –filmisarja. Aiempia palkittuja töitä ovat muun muassa Silja Linen Bon Voyage –videohistoriikki ja Turun Yliopiston varainkeruukampanja, joka noteerattiin Vuoden paras yhteiskunnallinen kampanja –sarjassa AdProfit 2011-kilpailussa. Toimiston muita asiakkaita ovat muun muassa Vaasan Oy, Orkla Foods Finland Oy, Metsä Group, Cloetta Suomi Oy, Raisio Oyj sekä Novartis Finland Oy.


title: K. E. Palmén

text: K. E. (Karl Evert) Palmén (28. tammikuuta 1857 Helsinki – 6. kesäkuuta 1940 Helsinki) oli suomalainen kutomateollisuuden yritysjohtaja, joka sai vuorineuvoksen ja kunniatohtorin arvot.


title: K. E. Palmén

text:
Palménin vanhemmat olivat vapaaherra, prokuraattori, professori Johan Philip Palmén ja Adolfina Fredrika Emilia Sallmén. Hänen sisaruksiaan olivat yhteiskunnallinen vaikuttaja Fanny Palmén, eläintieteilijä J. A. Palmén ja historiantutkija, poliitikko E. G. Palmén. Palmén valmistui koneinsinööriksi Polyteknillisestä opistosta 1879 ja filosofian kandidaatiksi 1881. Hän opiskeli 1881–1883 ulkomailla matematiikkaa ja mekaniikkaa ja tuli viimeksi mainittuna vuonna geometrian opettajaksi Polyteknilliseen opistoon. Opiston vararehtorina hän toimi 1890-1896, minkä jälkeen hän siirtyi teollisuushallituksen teollisuusintendentiksi. 1899 Palménista tuli Forssa-yhtiön isännöitsijä, mitä tehtävää hän hoiti 20 vuotta, 1919 saakka. 1903 Palmén oli perustamassa Puuvillatehtaiden yhtymää ja toimi sen puheenjohtajana 1903–1909 sekä 1921–1932. Jokioisten-Forssan rautatieyhtiön hallituksen puheenjohtaja hän oli 1911–1923. Palmén kuului myös muun muassa Kutomateollisuuden työnantajaliiton, Suomen teollisuusliiton ja Pohjoismaiden Yhdyspankin johtoelimiin ja työskenteli useissa eri opetusta ja liikennettä käsitelleissä komiteoissa. 1886–1895 hän oli "Tekniska Föreningen in Finland" -järjestön sihteeri ja aikakauskirjan toimittaja. Vuorineuvoksen arvo Palménille myönnettiin 1920 ja tekniikan kunniatohtorin arvo 1934.
Palménin puoliso vuodesta 1883 oli Hilda Octavia Embleton-Samson (k. 1942). Kemisti, professori John Palmén (1884–1952) oli heidän poikansa.


title: Liège–Bastogne–Liège 2014

text: Liège–Bastogne–Liège 2014 oli järjestyksessään sadas maantiepyöräilyn Liège–Bastogne–Liège-klassikko. Se käytiin 263 kilometrin reitillä Liègestä Bastognen kautta Ansiin 27. huhtikuuta 2014.


title: Liège–Bastogne–Liège 2014

text: Simon Gerrans voitti kilpailun noustuaan loppuhetkillä voittoon ennen Alejandro Valverdea, Michał Kwiatkowskia ja Giampaolo Carusoa. Edellisvuoden voittaja Daniel Martin menetti mahdollisuutensa kaaduttuaan viimeisessä mutkassa.


title: Liège–Bastogne–Liège 2014

text:
Lähteet: Cyclingnews, UCI
Kilpailussa olivat mukana seuraavat 25 joukkuetta:


title: Tuija Lindström

text: Tuija Lydia Elisabeth Lindström (5. toukokuuta 1950 Kotka – 26. joulukuuta 2017 Tukholma) oli suomalaissyntyinen valokuvaaja, joka asui ja työskenteli Ruotsissa vuodesta 1975. Hän oli Göteborgin yliopiston valokuvakoulun ensimmäinen naispuolinen professori vuosina 1992–2002.


title: Tuija Lindström

text: Lindström valmistui valokuvaajaksi Tukholman Konstfack-taideteollisesta korkeakoulusta 1984. Jo opiskeluaikanaan 1982 Lindström sai Moderna Museetin Nuoren lupaavan valokuvaajan palkinnon. Hän teki läpimurtonsa mustavalkoisella valokuvasarjalla "Kvinnorna vid Tjursjön" (1991), jossa tummassa vedessä kelluvat vaaleat naiskehot rinnastuvat kuviin pystyssä seisovista silitysraudoista. Kuvasarja herätti Ruotsissa uudenlaista feminististä keskustelua. Myös Lindströmin nimitys Göteborgiin ensimmäiseksi naisprofessoriksi herätti kohua. Hänen virkakautensa aikana yliopiston valokuvakoulutusta muutettiin käytännön ammatillisesta enemmän tutkimusta painottavaksi uusine maisteriohjelmineen.


title: Tuija Lindström

text: 1990-luvun puolivälissä Helsingin kaupunki tilasi Lindströmiltä pääkaupunkia esittelevän kuvasarjan, joka pääsi mukaan vuonna 1995 painettuun Helsinkiä esittelevään kirjaan. Teos vedettiin kaupunginvaltuuston päätöksellä kuitenkin melkein heti pois myynnistä ja painos tuhottiin, koska Lindströmin tummien katukuvien sanottiin antavan Helsingistä liian synkän mielikuvan.


title: Tuija Lindström

text: Lindström piti lukuisia yksityis- ja ryhmänäyttelyitä ympäri maailmaa. Alkuvuodesta 2014 Suomen valokuvataiteen museo järjesti Tuija Lindströmin töistä laajan takautuvan näyttelyn. Sen yhteydessä julkaistiin valokuvateos "In The Beginning There Was Everything" (Tukholma: Art and Theory Publishing 2014).


title: Lauri Pelkonen (valtiopäivämies)

text: Lauri Kustaa Pelkonen (24. huhtikuuta 1825 Tuusniemi – 13. tammikuuta 1877 Juantehdas) oli suomalainen maanviljelijä ja valtiopäivämies.


title: Lauri Pelkonen (valtiopäivämies)

text: Pelkosen vanhemmat olivat maanviljelijä Mikko Pelkonen ja Kaisa Stiina Still. Pelkonen toimi lautamiehenä ja herastuomarina ja esiintyi vuoden 1860 yleisessä maanviljelyskokouksessa maanviljelijöiden hypoteekkilainan puolesta. Seuraavana vuonna hän johti talonpoikien lähetystöä, joka kävi Venäjän keisarin puheilla Suomen kielen aseman puolesta. Pelkonen oli Tammikuun valiokunnan jäsen ja talonpoikaissäädyn edustaja valtiopäivillä 1863, joilla kuului myös puhemiesneuvostoon. Valtiopäivien avajaisissa pitämässään puheessa hän esitti talonpoikaisäädyn pöytäkirjojen pitämistä myös suomeksi, mikä ehdotus toteutui. Hän teki myös anomuksen apurahan myöntämiseksi Suomalaisen Kirjallisuuden Seuralle. Pelkosen useilla eri paikkakunnilla yhdessä veljiensä kanssa omistamat maatilat ajautuivat 1860-luvun katovuosina vaikeuksiin ja hän menetti omaisuutensa. Loppuvuotensa Pelkonen toimi sahanhoitajana.


title: Lauri Pelkonen (valtiopäivämies)

text: Pelkosen puoliso vuodesta 1843 oli Katri Pitkänen (k. 1884).


title: La Flèche Wallonne 2014

text: La Flèche Wallonne 2014 oli järjestyksessään 78. maantiepyöräilyn La Flèche Wallonne -klassikko. Se käytiin 199 kilometrin reitillä Bastogne–Mur de Huy 23. huhtikuuta 2014. Kilpailu kuului UCI World Touriin 2014.


title: La Flèche Wallonne 2014

text: Alejandro Valverde voitti kilpailun karattuaan Daniel Martinilta ja Michał Kwiatkowskilta noin 200 metriä ennen maalia Mur de Huyn nousussa. Hän voitti La Flèche Wallonnen myös 2006.


title: La Flèche Wallonne 2014

text:
Lähteet: Pro Cycling Stats, Cyclingnews, UCI
Kilpailussa olivat mukana seuraavat 25 joukkuetta:


title: Miklos Gaál

text: Miklos Gaál (s. 1974 Espoo) on suomalainen valokuvaaja, joka asuu ja työskentelee Amsterdamissa. Hän tuli tunnetuksi 2000-luvun alun kuvillaan, joissa terävyysalueen ja perspektiivin käsittely saavat aikaan pienoismallimaisen tai lavastusmaisen vaikutelman.


title: Miklos Gaál

text: Gaál oppi kamerankäsittelyä ensin isänsä vanhalla vuoden 1961 Nikonilla perheen Afrikan-matkalla. Gaáliin teki vaikutuksen erityisesti Veli Granön antama opetus Taideteollisessa korkeakoulussa, jossa Gaál opiskeli aluksi graafista suunnittelua ja suoritti sitten maisteritutkinnon valokuvauksessa. Gaál on opiskellut myös Porvoossa, Göteborgin yliopistossa ja Rijksakademie van Beeldende Kunsten -oppilaitoksessa Alankomaissa.


title: Fredrik Josef Pipping

text: Fredrik Josef Pipping (15. toukokuuta 1823 Turku – 24. helmikuuta 1885 Pau, Ranska) oli suomalainen laki- ja valtiopäivämies.


title: Fredrik Josef Pipping

text: Pippingin vanhemmat olivat senaattori Fredrik Wilhelm Pipping ja Engla Christina Florin. Lääkäri, professorin arvonimen saanut Joachim Wilhelm Pipping (1818–1858) oli hänen veljensä. Pipping tuli hovioikeuden auskultantiksi 1844 ja palveli vuodesta 1846 senaatissa, missä hänet nimitettiin kansliatoimikunnan protokollasihteeriksi. 1865 hän kuitenkin erosi tehtävästä keskittyäkseen kokonaan asianajajan toimeen. Pipping toimi porvarissäädyn edustajana valtiopäivillä 1863, 1867, 1872, 1877 ja 1882. Vuonna 1872 hän toimi merilakivaliokunnan ja 1877 talousvaliokunnan puheenjohtajana. Pipping valittiin 1875 Helsingin kaupunginvaltuuston ensimmäiseksi puheenjohtajaksi, mutta hän kieltäytyi tehtävästä.


title: Fredrik Josef Pipping

text: Pipping kuoli naimattomana.


title: Loketon onkalo

text: Loketon onkalo on Puumalassa Pistohiekan alueella sijaitseva 10–13 metriä syvä ja 70 metriä pitkä kalliorotko. Noin pari metriä leveän rotkon pohjalla kasvaa muun muassa saniaisia ja siellä kulkee polku.


title: Rakokivet

text: Rakokivet on Puumalassa Saarijärven Hurissalossa Välikankaanmäen laella sijaitseva siirtolohkareryhmä. Lohkareiden keskellä sijaitsee useita luolamaisia käytäviä ja onkaloita. Lohkareryhmä on syntynyt viimeisen jääkauden sulamisvaiheessa.


title: Rakokallio

text: Rakokallio on Anttolan Sydänmaalla Rakokallion luonnonsuojelualueella sijaitseva kalliorotko. Rotko on noin 100 metriä pitkä, 5-7 metriä syvä ja pohjalta noin metrin leveä. Rotkoon pudonneet kalliolohkareet tukkivat sen paikoittain joten se ei ole koko pituudeltaan kulkukelpoinen.


title: Koiravuoren kirkko

text: Koiravuoren kirkko on Anttolassa Vuorijärven kaakkoisrannalla sijaitseva onkalomainen luolamuodostelma.


title: 1-nitronaftaleeni

text: 1-nitronaftaleeni (CHNO) on naftaleeniin nitrattu johdannainen. Yhdistettä käytetään orgaanisissa synteeseissä valmistettaessa väriaineita.


title: 1-nitronaftaleeni

text: 1-nitronaftaleeni on huoneenlämpötilassa ulkomuodoltaan vaaleankeltaisia kiteitä. Yhdiste sublimoituu helposti noin 30–50 °C:n lämpötilassa ennen sulamistaan. 1-nitronaftaleeni on veteen liukenematon, mutta liukenee orgaanisiin liuottimiin kuten etanoliin, dietyylieetteriin, kloroformiin ja bentseeniin.


title: 1-nitronaftaleeni

text: 1-nitronaftaleeni reagoi halogeenien kanssa, jolloin halogeeniatomi liittyy joko 5- tai 8-asemassa sijaitsevaan hiiliatomiin. Sulfonointi tapahtuu tyypillisesti 5-asemaan. Aine voidaan pelkistää 1-naftyyliamiiniksi raudan avulla suolahappoliuoksessa. Käyttämällä heikompia pelkistimiä voidaan 1-nitronaftaleeni pelkistää atso- tai hydratsojohdannaiseksi.


title: 1-nitronaftaleeni

text: 1-nitronaftaleeni on myrkyllistä ja ärsyttää voimakkaasti ihoa ja silmiä. Aine on lakrymaattori eli aiheuttaa kyynelten muodostumista.


title: 1-nitronaftaleeni

text: Tyypillisin tapa valmistaa 1-nitronaftaleenia on naftaleenin nitraus nitraushapon eli väkevien typpi- ja rikkihappojen seoksella 40–50 °C:n lämpötilassa. Yhdiste on reaktion päätuote ja sivutuotteina voi muodostua 2-nitronaftaleenia sekä seos dinitronaftaleenin isomeereja. 1-nitronaftaleenin valmistamista fotokemiallisesti naftaleenista ja tetranitrometaanista on myös tutkittu.


title: 1-nitronaftaleeni

text: Suurin osa valmistetusta 1-nitronaftaleenista pelkistetään 1-naftyyliamiiniksi. Yhdisteestä voidaan valmistaa myös dinitronaftaleeni- ja sulfonihappojohdannaisia, joita voidaan käyttää väriteollisuudessa väriaineiden valmistukseen. Aikaisemmin ainetta on käytetty myös öljyissä lisäaineena ja räjähdysaineseoksissa.